Mateo 21 - Holy Bible [Ewe Bible 1913] - (Mat 21)\nEye esi wogogo Yerusalem, eye wova Betfage le Amito la ŋuti la, tete Yesu dɔ nusrɔ̃la eve\ngblɔ na wo bena: Miyi kɔƒe, si le mia ŋgɔ la me, eye enumake míakpɔ tedzi kple via le ka me; mitu wo, ne miakplɔ wo vɛ nam.\nEye ne amea ɖe agblɔ nane na mi la, migblɔ bena: Aƒetɔ la le wo hiãm, eye enumake adɔ wo ɖa.\nKe nusia va me, bena woawu nya, si wogblɔ ɖi to nyagblɔɖila dzi la nu bena:\n„Migblɔ na Zion vinyɔnuvi la bena: Kpɔ ɖa, wò fia gbɔna gbɔwò; eƒe dɔm…, eye wòdo tedzi kple dɔwɔlã, si nye tedzivi.\nKe esi nusrɔ̃lawo yi la, wowɔ abe alesi Yesu ɖo na wo la ene;\neye wokplɔ tedzinɔ kple via ve, eye watsɔ woƒe avɔwo ɖo wo dzi, eye wòbɔbɔ nɔ wo dzi.\nEye ameha la dome ame geɖe ŋutɔ tsɔ woƒe avɔwo keke ɖe maƒo; ke bubuwo lã ati ƒe alɔwo kaka ɖe mɔƒo.\nEye ameha, siwo le eŋgɔ kple esiwo le eyome la, do ɣli gblɔ bena: Wosana na Dawid vi la; Woayra amesi gbɔna le Aƒetɔ ƒe ŋkɔ la me; Hosana le dziƒo ʋĩ!\nEye esi wòva Yerusalem la, du blibo la katã ƒo zi gblɔ bena: Ameka nye esia?\nEye amehawo gblɔ bena: Amesia enye nyagblɔɖila Yesu, si tso Nazaret le Galilea.\nEye Yesu yi ɖe mawuƒe la me, eye wònyã amesiwo katã le nu dzram kple nu ƒlem le mawuƒea me la ɖo go, eye wòmũ ga ɖuɖɔlawo ƒe kplɔ̃wo kple amesiwo le akpakpa dzram la ƒe zikpui wo ƒu anyi;\neye wògblɔ na wo bena: Woŋlɔ ɖi bena: „Nye aƒe la, woayɔe be gbedoxɔ; ke miawo mietsɔe wo adzodalawo ƒe ɖoe.\nEye ŋkuagbãtɔwo kple tekunɔwo va egbɔ le mawuƒe la me, eye wòda gbe le wo ŋu.\nEye esi nunɔlagãwo kple agbalẽfialawo kpɔ nukudɔ, siwo wòwɔ, kple ɖevi, siwo le ɣli dom le mawuƒe la me bena: Hosana na Dawid vi la! la, eve dome na wo.\nEye wogblɔ nɛ bena: Ese nusi ame siawo le gbɔgblɔm mahã? Eye Yesu gblɔ na wo bena: Ẽ! Alo miexlẽe kpɔ bena: „Ɖeviwo kple vi nonowo ƒe nu me nèdzra kafukafu ɖo o mahã?\nEye wògblẽ wo ɖi do go tso dua me yi ɖe Betania, eye wòtsi afima dɔ.\nKe esi wògayina ɖe ɖua me le ŋdi me la, do wui.\nEye esi wòkpɔ gbotia ɖe le ma to la, ete ɖe eŋuti, ke mekpɔ naneke le edzi o, negbe aŋgbawo ko, eye wògblɔ nɛ bena: Tso esia dzi yina la megale tsetse ge halase tegbetegbe o. Eye enumake gboti la yrɔ sũ.\nEye esi nusrɔ̃lawo kpɔe la, woƒe mo wɔ yaa, eye wogblɔ bena: Aleke wɔ gboti la yrɔ su enumake mahã?\nYesu ɖo eŋu gblɔ na wo bena: Vavã mele egblɔm na mi bena: Ne xɔse le mia si, eye mieke ɖi o la, ekema menye nusi wɔ gboti la ɖeɖeko miawɔ o; ke boŋ ne miagblɔ na to sia hã bena: Ho, ne nayi aɖadze ƒu me la, ava ve me.\nEye nusianu, si ke míabia le gbedodoɖa me kple xɔse la, miaxɔe.\nKe esi wòva mawuƒe me, eye wòle nu fiãm amewo la, nunɔlagãwo kple dumegãwo va egbɔ gblɔ bena: Ŋusẽ ka nètsɔ wɔ esiawoe, eye amekae tsɔ nenem ŋusẽ sia na wò mahã?\nEye Yesu ɖo eŋu gblɔ na wo bena: Nye hã mabia nya ɖeka mi, eye ne miegblɔe nam la, ekema nye hã magblɔ ŋusẽ, si metsɔ wɔ esiawo la, na mi:\nYohanes ƒe mawutsidedetaname la ɖe, afika wòtso? Tso dziƒo loo, alo tso amewo gbɔ mahã? Ke woawo ke ɖi le wo nɔewo dome bena:\nNe miegblɔ bena, dziƒo wòtso la, agblɔ na mí bena: Ekema nukaŋuti miexɔ edzi se o? Ke ne miegblɔ bena, amewo gbɔ wòtso la, ekema mievɔ̃ ameha la; elabena wo katã wobu Yohanes abe nyagblɔɖila ene.\nEye woɖo eŋu na Yesu bena: Míenye o. Eya hã gblɔ na wo bena: Ekema nye hã nyemagblɔ ŋusẽ, si metso wo esiawòe la, na mi o.\nKe nuka miesusuna? Vi eve le amea ɖe si, eye wòva gbãtɔ gbɔ gblɔ bena: Vinye, heyi nawɔ da le weinbɔ la me egbe.\nKe eɖo eŋu gblɔ bena: Megbe! Ke emegbe la evee, eye wòyi.\nEye esi wòva evelia gbɔ la, egagblɔe nɛ nenema ke. Eya ɖo eŋu gblɔ bena: Aƒetɔ, mayi! Ke meyi o.\nAme eve siawo dometɔ kae wo fofoa ƒe lɔlɔ̃nu mahã? Wogblɔ bena: Gbãtɔ lae. Yesu gblɔ na wo bena: Vavã mele egblɔm na mi bena: Nudzɔlawo kple ahasiwɔlawo tre mawufiaɖuƒe la me yiyi na mi.\nElabena Yohanes va mia gbɔ le dzɔdzɔenyenye ƒe mɔ dzi, eye miexɔ eyama dzi se o; ke nudzɔlawo kple ahasiwɔlawo xɔ edzi se; gake miawo la, esi miekpɔe la, mietrɔ miaƒe tame emegbe bena, miaxɔ edzi ase o.\nMise lo bubu: Aƒetɔa ɖe de weingble, eye wòtɔ kpɔ ɖe eŋu godoo, eye wòwɔ weinfiãnu ɖe eme, eye wòtu mɔ̃ ɖe eme, eye wòtsɔe ɖe asi na weingbledelawo, eye wòyi nugbe.\nEye esi kutseɣi ɖo la, edo eƒe dɔlawo ɖo ɖe agbledelawo gbã, bena woaxɔ eƒe kutsetsewo vɛ.\nKe agbledelawo lé eƒe dolawo, woƒo ame ɖeka, wowu ame ɖeka, eye woƒu kpe ame ɖeka.\nEgadɔ dɔla bubu geɖewo sɔ gbɔ wu gbãtɔwo, eye wowɔ woawo hã nenema ke.\nKe emegbe la edɔ via ɖo ɖe wo gbɔ gblɔ bena: Woasi vinye ƒe ŋku me mahi.\nKe esi agbledelawo kpɔ via la, wogblɔ le wo nɔewo dome bena: Domenyila enye esi; miva, ne miawui, ne míaxɔ eƒe domenyinyi.\nTete wòlée hetu asi ʋume nɛ do go tso weingble la me, eye wowui.\nAzɔ ne weingbleatɔ ava la, nuka wòawɔ agbledela mawo mahã?\nWogblɔ ne bena: Atsrɔ̃ ame vlo siawo ŋɔdzitɔe, eye wòatsɔ weingble la ade asi na agbledela bubu, siwo atsɔ kutsetsewo nɛ ɖe woƒe ɣeyiɣi nyuiwo dzi.\nYesu gblɔ na wo bena: Alo miexlẽ le ŋɔŋlɔawo me kpɔ bena: „Kpe, si xɔtulawo gbe la, eya ke trɔ zu dzogoekpe; Aƒetɔ la gbɔ esia tso, eye wònye nukunu le míaƒe ŋkuwo me“ o mahã?\nEyakeŋuti mele egblɔm na mi bena: Woaxɔ mawufiaɖuƒe la le mia si, eye woatsɔe ana dukɔ, si atse ku la.\nEye amesi ke ladze kpe sia dzi la, aŋe gudugudu; eye amesi ke dzi wòadze la, atui memie.\nKe esi nunɔlagãwo kple farisitɔwo se eƒe lododoawo la, wodze sii bena, yewo ŋuti wòdo wo ɖo.\nEye wole didim be, yewoalée, ke woyɔ̃ ameha la, elabena wobunɛ abe nyagblɔɖila ene.


Psalmowo 24 | Biblia Le Internet Dzi | Xexe Yeye Gɔmeɖeɖe\nŊutikɔkɔefia la ge ɖe eme\n‘Yehowa tɔe nye anyigba la’ (1)\nDavid ƒe ha. 24 Yehowa tɔe nye anyigba la kple edzinuwo katã,+Xexe blibo la kple emenɔlawo katã. 2 Elabena eɖo egɔme anyi ɖe atsiaƒuwo dzi+Eye wòlii anyi sesĩe ɖe tɔsisiwo dzi. 3 Ame kae alia Yehowa ƒe to la,+Eye ame kae atsi tsitre ɖe eƒe kɔkɔeƒe la? 4 Ame si ƒe asi me dza, eye eƒe dzi me kɔ,+Ame si meyɔa Nye Agbe* tsɔ taa nu dzodzro o,Eye mekaa alakpatam o.+ 5 Eya axɔ yayra tso Yehowa gbɔ,+Kple dzɔdzɔenyenye tso eƒe xɔname Mawu la gbɔ.*+ 6 Esiae nye dzidzime si biaa eta sena,Ame siwo dia wò ŋkume, Oo Yakob ƒe Mawu. (Sela) 7 Oo, mi agbowo, mikɔ ta dzi;+Mi blemaʋɔtruwo, miʋu,*Ne Ŋutikɔkɔefia la nage ɖe eme!+ 8 Ame kae nye Ŋutikɔkɔefia sia? Yehowa, ŋusẽtɔ kple kalẽtɔ lae,+Yehowa, aʋakalẽtɔ lae.+ 9 Oo, mi agbowo, mikɔ ta dzi;+Mi blemaʋɔtruwo, miʋu,Ne Ŋutikɔkɔefia la nage ɖe eme! 10 Ame ka gɔ̃e Ŋutikɔkɔefia sia nye? Aʋakɔwo ƒe Yehowa lae—eyae nye Ŋutikɔkɔefia la.+ (Sela)\n^ Alo, “Nye luʋɔ,” si fia Yehowa ƒe agbe si wotsɔ ta nu.\n^ Alo, “Eye eƒe xɔname Mawu la atso afia nɛ.”\n^ Alo, “mikɔ mia ɖokui dzi.”


GBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian Urdu\nMÍEDZE míaƒe mɔzɔzɔ si ɖo ta Dukɔa ƒe Lãwo Kpɔƒe si le Ghana ƒe Gbegãdzi Nutome, le Mole, la ƒe mɔ si womedo kple aŋɔ o si didi wu kilometa 80 la gɔme vivivi, esime xexeame nɔ kɔkɔm eye wòsusɔ vie ŋu nake. Dzogbenyigba si dzi avekɔe siwo me ati siwo mekɔ boo o le koŋue bɔ ɖe nutoa me. Ɣeaɖewoɣi la, míetoa kɔƒe siwo me wotsɔ anyi tu xɔwoe eye wotsɔ be gba wo la ŋu yina.\nAleke gbegbe nuwo trɔe nye esi, esi míekpɔ, fiasewo, aŋɔmɔwo, eye míese mɔzɔlawo kpakple ʋuwo ƒe hoowɔwɔ si nɔ ɖiɖim esime míeva ɖo Damongo, si nye kɔƒenutomedu la me! Ðevi siwo do woƒe sukuwu siwo le hẽ la hã yina ɖe suku. Nyɔnu siwo ta avɔ siwo nɔ amadede dzeaniwo me dro agba vovovowo ɖe ta—nake, nuɖuɖu ƒomeviwo, kple tɔmedegbawo. Ʋuwo kple anyigbadzobomɔ̃wo ƒe kpẽkuku nɔ ɖiɖim eye gasɔdolawo hã va nɔ yiyim. Kilometa 20 ƒe mɔ ganɔ mía ŋgɔ.\nLe Dukɔa ƒe Lãwo Kpɔƒe si Le Mole Me\nMlɔeba míeva ɖo abɔa me. Abɔa me mɔfiala Zechariah gblɔ be wotso Mole Lãwo Kpɔƒe bɔ sia si ƒe lolome nye kilometa 4,840 togodo le ƒe 1971 me. Lã siwo naa no wo viwo hamehame 93, lã siwo te ŋu nɔa godzi kple tɔme siaa ƒomevi vovovo 9, kpakple nutata hamehame 33 ye wode dzesii le abɔa me. Wo dometɔ aɖewoe nye dzata, lãkle, gana siwo le ŋɔtaŋɔta, dzogolowo, atiglinyiwo, sẽwo, tòwo, gbehawo, ziwo, ahlɔ̃ewo, gbedadiwo, sãdewo, aglãwo, takpawo, fĩe ƒomevi vovovowo, avugbɔe ƒomeviwo, hlɔ̃made, lo, kple da ƒomeviwo siwo me ʋɔwo hã le. Gakpe ɖe eŋu la, wode dzesi xe ƒomevi 300 hã.\nMíeva ke ɖe avugbɔeha aɖe ŋu esime míenɔ zɔzɔm nɔ voewo ƒom to gbe si kɔ ɖo klo nu la me. Esesẽ ŋutɔ be míade dzesi avugbɔeawo zi gbãtɔ elabena woƒe amadede sɔ kple gbe si ƒo xlã wo tɔ. Esi míenɔ wo kpɔm la, woawo hã nɔ mía kpɔm tututu ale be màganya amesi le nɔvia kpɔm o. Lã aɖe xlɔ̃ sesĩe le míaƒe ɖusikpa dzi si na míeɖi vo, esime míenɔ foto ɖem. Zi gã aɖe ŋue míeke ɖo, eye esi ɖo gbe enumake esi wòkpɔ be míenɔ tetem ɖe ye ŋu.\nMíegava ke ɖe atiglinyi gã ene ŋu le ati gã aɖe te. Wonɔ atilɔawo bim kple woƒe ɖɔ henɔ aŋgba siwo le eŋu la ɖum. Míete ɖe wo ŋu, eye esi míenɔ abe meta 10 ko ene tso wo gbɔ la, Zechariah de dzi ƒo na mí be míaɖe foto wo. Eƒo eƒe tu si wòlé ɖe abɔta ƒe zɔ tsɔ nya atiglinyiawo ɖa le atia gɔme si na be foto si míegaɖe wo ganyo wu. Atiglinyiawo kpɔ bateƒe aɖe si medidi boo tso afima o eye woge ɖe tsia me. Zechariah ɖe nu me na mí be atiglinyiawo ƒe amadede te ŋu trɔna—amadede yibɔ si le wo ŋu la te ŋu biãna alo zua hẽ—le tsi bublu si wolena ƒe amadede nu.\nMíeɖe zɔ yi ŋgɔ vie eye míekpɔ abɔa ƒe nɔnɔme katã. Ati siwo le afisia ƒe ɖewoe nye zangara kple yɔkutiwo. Míeto afisi tututu atiglinyiawo to esi míetrɔ gbɔna. Wogakpɔtɔ nɔ adzɔge ɖaa gake atiglinyi lolotɔ, wu to ɖe dzi wɔ abe ɖe wòdi be yealé mí ene eye wòlũ ɖe mía dzi. Ðe wòdi be yealé mía?\nZechariah gblɔ na mí be míaɖe dzi ɖi, gake eɖe tu si nɔ abɔ nɛ eye wòkplɔ mí dzoe le mɔ si dzi atiglinyia nɔ la. Míegakpɔtɔ nɔ azɔlia dzi esime míaƒe mɔfiala galé eƒe tua ɖe asi—eye míaƒe fotoɖemɔ̃awo le mía si—eye míenɔ klalo hena ezazã. Eteƒe medidi hafi atiglinyia bu ɖe mí o.\nZechariah ɖe nu me na mí be abɔa me tiglinyiawo nya amewo eye be wo dometɔ aɖewo te ŋu tena ɖe ame ŋu kplikplikpli gɔ̃ hã. Ne míedo go atiglinyiawo edziedzi la, mɔfialaawo tsɔa ŋkɔ na wo. Woyɔ ɖeka be Knobby (Ŋutitokɔtɔ) elabena eto kɔ gã aɖe. Woyɔ atiglinyi bubu hã be Action (Amesi tsona ɖe nu ŋu, Avuwɔla) elabena elɔ̃a ŋɔdzidodo na modzakaɖetsaɖilawo.\nEmegbe míeva ke ɖe takpa aɖewo ŋu. Míenɔ wo kpɔm esi wonɔ aba dam le ati dzi alo nɔ du ƒum le anyigba. Míaƒe mɔfiala la fia takpa vinɔ aɖe si kɔ vi eve mí, ekpa ɖeka ɖe dzime eye wòlé evelia ɖe akɔta. Egblɔ be venɔviwoe wonye.\nNyateƒee, míekpɔ gbemelã gbogbo aɖewo gbemagbe. Zechariah gblɔ na mí be ne èdi be yeakpɔ lãawo le dzomeŋɔli—si nye tso April kple June dome—la, ɖeko nàlala le do siwo me tsi dzina ɖo gbɔ elabena wonɔa ha me va noa tsi le afima. Egagblɔ hã be ate ŋu akpɔ lã bubu geɖe siwo ƒe ɖewoe nye tò kple dzata nyuie ne èle ʋu me ɖi tsa le abɔa me.\nŊdɔnuɖuɣi ɖo azɔ. Esi míenɔ nu ɖum la, takpa gã aɖe va tɔ ɖe ʋu takpo aɖe si tɔ ɖe mía tɔ gbɔ tututu la gbɔ eye wònɔ míaƒe nuɖuɖua me kpɔm tututu. Takpa bubuwo hã va nɔ mía xa tom tsɔ kpe ɖe avugbɔe, kple gbeha kpakple mlɔeba atiglinyi ene siwo nɔ togbɛ aɖe si te ɖe mía ŋu dzi la ŋu. Ðewohĩ esia anye mɔ bɔbɔetɔ si dzi míato aɖe foto lã siawo!\nƔeyiɣi si míetsɔ nɔ Dukɔa ƒe Lãwo Kpɔƒe si le Mole la nɔ kpuie akpa, gake míeku ʋu azɔ hezɔ gaƒoƒo eve ƒe mɔ si womedo kple aŋɔ o heɖo ta Sawla, si nye Lobitɔ siwo nye agbledelawo ƒe kɔƒedu aɖe me. Enye afisia tɔwo ƒe dekɔnu wɔmoya aɖe be woƒe nyɔnuwo hea woƒe nuyi be wòadidi ahakeke ɖe edzi. Togbɔ be egbegbe ŋkuʋuʋu wɔe be nyɔnuviwo megalé kɔnyinyi sia me ɖe asi o hã la, nyɔnu geɖe gadana kokoko ɖe woƒe nuyi ƒe lolome dzi. Le nyateƒe me, wobui be enye dzu be woagblɔ na Lobi-nyɔnu be eƒe nuyi le kpuie abe ŋutsu tɔ ene.\nMíeɖo kɔƒedu aɖe me eye míeyi ɖe woƒe asime. Wotsɔ ati tu woƒe asimegbadɔwoe eye wotsɔ be gbãe. Yevu ŋutsu aɖe tɔ ɖe asia me le Afrika-meyibɔawo dome. Míete ɖe eŋu eye míese be nyitsɔ laa koe wòva be yeaɖe Biblia gɔme ɖe Lobigbe me. Eva le Lobitɔawo dome le kɔƒedu aɖe si gogo afima me be wòate ŋu asrɔ̃ woƒe gbea dodo memie. Ena meɖo ŋku Robert Moffat si yi nyanyuikakadɔwɔƒe le Tswanagbedolawo dome le Afrika ƒe anyiehe le ƒe alafa 19 lia me eye wòɖe Biblia gɔme ɖe afima tɔwo ƒe gbe me la dzi.\nLobi nyagãɖeɖi aɖe si ƒe nuyi wohe wòdidi helolo la bɔbɔ nɔ bentsi dzi le asimegbadɔ aɖe te. Etra ati gbabɛ ɣi eve siwo ƒe lolome le abe degblefetsu ene ɖe do si le nuyiawo kple eve me. Medi be maɖe fotoe gake edzo enumake esi metsɔ fotoɖemɔ̃a. Zɔhɛnyeawo dometɔ ɖeka ɖe nu me nam be Lobi nyagãwo xɔe se be nuvevi ava wɔ yewoƒe luʋɔ ne ame aɖe ɖe foto yewo.\nMebu Mawu ƒe nunya si dze le eƒe nuwɔwɔ vovovo siwo míekpɔ me la ŋu, esi míetrɔ gbɔna ɖe Sawla, si nye afisi míetsi dɔ. Etsɔ aɖaŋu blibo wɔ lãwo kple amegbetɔwoe. Ðeko wòle abe alesi hakpala gblɔe ene be: “Yehowa, wò dɔwɔwɔwo sɔ gbɔ loo! Èwɔ wo katã le nunya me; anyigba yɔ fũ kple wò nuwɔwɔwo.”—Ps. 104:24.\n[Anyigbatata si le axa 24, 25]\nTakpa vinɔ si kpa vi eve\nƉoe Ɖe Amewo Ɖoe Ɖe Amewo Modzakatsaɖiɖi Le Ghana\ng01 6/8 axa 24-27


Ale Si Nàʋu JW.ORG Le Asitelefon Alo Tablɛt Dzi | JW.ORG Kpekpeɖeŋunaƒe\nInternet Dzi Kpekpeɖeŋunaƒe\nAle Si Nàʋu JW.ORG Le Asitelefon Alo Tablɛt Dzi\nÀte ŋu akpɔ nyatakakadzraɖoƒea ƒe akpa siwo katã dzena le kɔmpiuta dzi la le asitelefon deŋgɔwo kple tablɛtwo hã dzi. Ke hã, ale si woɖo edzinuwo ɖe asitelefon deŋgɔwo kple tablɛtwo dzi la to vovovo kple susu be wo zazã nanɔ bɔbɔe. Mɔfiame siwo le nyati sia me la akpe ɖe ŋuwò ne èle nu dim le jw.org dzi.\nNuwo ʋuʋu le asitelefon kple tablɛtwo dzi\nAgbalẽwo ƒe nyatiwo kple tawo ʋuʋu\nBiblia si le internet dzi ʋuʋu\nNyati siwo woxlẽ ƒe odiowo sese\nNe èʋu dɔwɔnua gbadza la, eƒe akpawo dzena le etame eye nuwo ƒe hatsotso siwo le akpa ɖe sia ɖe te la dzena le axadzi le miame.\nGake le asitelefon kple tablɛt siwo ƒe ŋkume mekeke o dzi la, akpawo ɖona ɖe wo nɔewo te tso dzi va anyime. Hatsotsoawo hã ɖona ɖe wo nɔewo te nenema ke. Eye ne womele emenuwo zãm o la, wonɔa ɣaɣla ale be nyatakakadzraɖoƒea dzi nu geɖewo nate ŋu adze.\nZi Akpawo Nedze ƒe dzesi sia dzi ale be nàkpɔ akpa vovovoawo. Zi akpa aɖe dzi ne wòaʋu akpa ma na wò.\nZi Hatsotsoawo Nedze ƒe dzesi sia dzi ale be nàkpɔ hatsotso siwo le akpa si nèʋu la te. Zi hatsotso si nèdi la ƒe ŋkɔ dzi ale be wòaʋu afi si hatsotso ma me nuwo le la na wò.\nZi Hatsotsoawo Neɣla ƒe dzesi sia dzi ale be wòaɣla hatsotso siwo le akpa ma te la.\nZi JW.ORG dzesi sia dzi ne wòatrɔ ayi gɔmedzeƒea.\nZi Gbetiaƒe ƒe dzesi sia dzi ale be gbe vovovo siwo li la nadze.\nZi Dii ƒe dzesi sia dzi ale be nàdi nuwo le nyatakakadzraɖoƒea.\nAgbalẽwo Me Nyatiwo Kple Tawo Ʋuʋu\nNe èkeke dɔwɔnua gbadza la, emenyawo katã anɔ dzedzem ne èle agbalẽ aɖe me nyati alo eƒe ta aɖe xlẽm. Gake le asitelefon kple tablɛt siwo ƒe ŋkume mekeke o dzi la, emenyawo medzena o.\nZi Emenyawo Nedze ƒe dzesi sia dzi ne emenyawo nadze. Zi tanya aɖe dzi ale be nyatia alo ta la me nyawo nadze.\nZi Megbe ƒe dzesi sia dzi ale be wòaʋu nyati alo ta si do ŋgɔ la na wò.\nZi Ŋgɔgbe ƒe dzesi sia dzi ale be wòaʋu nyati alo ta si kplɔe ɖo la na wò.\nZi Emenyawo Neɣla ƒe dzesi sia dzi ne emenyawo naɣla ale be nàte ŋu axlẽ nyati alo ta si nèʋu la..\nYi AGBALẼWO > BIBLIA eye nàzi Xlẽe Le Internet Dzi ƒe kpevia dzi. Alo zi Xlẽ Biblia Le Internet Dzi ƒe kadodo si le gɔmedzeƒea dzi.\nLe Biblia-ʋuƒe ƒe ʋuƒo sia dzi la, tia Biblia-gbalẽ aɖe eye nàtia ta aɖe le aɖakavia me eye nàzi Dii dzi.\nNe èle ehem le gɔme yim la, Biblia-ʋuƒe ƒe ʋuƒoa va léna ɖe Akpawo Ƒe Ʋuƒo si dzi nyatakakadzraɖoƒea ƒe akpawo ƒe ŋkɔwo dzena le la ŋu ale be nàte ŋu aʋu ta bubu bɔbɔe.\nZi Ðee Le Eŋu ƒe dzesi sia dzi ale be Biblia-ʋuƒe Ƒe Ʋuƒo la naɖe ɖa le Akpawo Ƒe Ʋuƒo la ŋu. Esia wɔnɛ be mɔ geɖe tea ŋu nɔa anyi eye Biblia me nyawo dzena nyuie. Ne èdi be yeaʋu ta bubu la, gbã ele be nàhe axa si nèle la ayi etame alo gɔme.\nZi Lée Ðe Eŋu ƒe dzesi sia dzi ne Biblia-ʋuƒe Ƒe Ʋuƒoa nalé ɖe Akpawo Ƒe Ʋuƒo la ŋu.\nZi Emenuwo Nedze ƒe dzesi sia dzi ne Biblia me nuwo, siwo dometɔ aɖewoe nye nyati siwo le Biblia ƒe gɔmedzedze kple megbenyawo me la nadze.\nZi Megbe ƒe dzesi sia dzi ale be ta si do ŋgɔ nadze.\nZi Ŋgɔgbe ƒe dzesi sia dzi ale be ta si kplɔe ɖo nadze.\nZi Emenuwo Neɣla ƒe dzesi sia dzi ne Biblia me nuwo naɣla.\nNe nyati si xlẽm nèle ƒe odio li la, Odioƒonu Ƒe Ʋuƒoa adze.\nZi Ƒoe dzi ne wòaƒoe na wò.\nZi Tɔ Gbɔ dzi ne wòatɔ te eƒoƒo gbɔ. Gazi Ƒoe dzi ake ne wòagadze eƒoƒo gɔme.\nHe kpevi nogoe si le odioƒonua te yi megbe alo ŋgɔ ne wòaƒo odioa ƒe akpa bubu.\nNe èdze odio aɖe ƒoƒo gɔme eye nèhe nyatia yi gɔme la Odioƒonu Ƒe Ʋuƒo la va léna ɖe Akpawo Ƒe Ʋuƒo la ŋu. Esia wɔnɛ be àte ŋu atɔ odio la gbɔ hafi agayi edzi evɔ nyatia ƒe akpa si nèva ɖo mabu na wò o.\nAle Si Nàdi Agbalẽwo\nAle Si Nàdi Edzinuwo Le Gbe Bubu Me\nTokunɔgbe Me Videowo Didi


Psalmowo 75 | Biblia Le Internet Dzi | Xexe Yeye Gɔmeɖeɖe\nMawu drɔ̃a ʋɔnu ɖe eteƒe\nAme vɔ̃ɖiwo ano nu si le Yehowa ƒe kplu la me (8)\nNa henɔ la. Kafukafuha, ɖe “Mègagblẽ Nu O” ƒe gbe nu. Asaf+ ƒe ha. 75 Míeda akpe na wò, Oo Mawu, míeda akpe;Elabena wò ŋkɔ tsɔ kpuiƒe,+Eye amewo le gbeƒã ɖem wò nukudɔwɔwɔwo. 2 Ègblɔ be: “Ne meɖo ɣeyiɣi la,Medrɔ̃ ʋɔnu ɖe eteƒe. 3 Esi anyigba la kple edzinɔlawo katã lólo gbanaa la,Nyee li ke eƒe sɔtiwo.” (Sela) 4 Megblɔ na adegbeƒolawo be, “Miganɔ adegbe ƒom o,” Na ame vɔ̃ɖiwo be, “Migado miaƒe ŋusẽ* ɖe dzi o. 5 Migado miaƒe ŋusẽ* ɖe dzi glodzoo o,Eye miganɔ nu ƒom dadatɔe o. 6 Elabena menye ɣedzeƒe alo ɣetoɖoƒe alo anyieheYe dodoɖedzi tsona vana na ame o. 7 Elabena Mawu nye ʋɔnudrɔ̃la.+ Ebɔbɔa ame si ɖe anyi, eye wòdoa ame kemɛ ɖe dzi.+ 8 Elabena kplu aɖe le Yehowa si me;+Wain si wotɔtɔ nyuie la le fu tem le eme. Atrɔ aha si le eme la akɔ ɖi godoo,Eye ame vɔ̃ɖi siwo katã le anyigba la dzi anoe, eye woaɖuɖɔ ahaƒã si le egɔme la hã.”+ 9 Ke nye la, maɖe gbeƒãe tegbee;Madzi kafukafuha* na Yakob ƒe Mawu la. 10 Elabena eyae gblɔ be: “Maɖe ame vɔ̃ɖiwo ƒe ŋusẽwo katã ɖa,”*Ke ame dzɔdzɔewo ya ƒe ŋusẽ* ade dzi.\n^ Egɔmeɖeɖe tẽe, “Maŋe ame vɔ̃ɖiwo ƒe dzowo katã.”\n^ Egɔmeɖeɖe tẽe, “dzowo.”


GBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Icelandic Iloko Indonesian Italian Japanese Kinyarwanda Kirghiz Korean Latvian Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Zulu\nTo vovo na boblodolawo ƒe nyaƒoɖeamenuwo la, míawo ŋutɔwo ƒe seselelãmewo kple nuwɔnawo ate ŋu awɔe be míatsɔ nuƒeƒle fũu aɖo dɔe. Na míakpɔ aɖaŋuɖoɖo ade siwo ate ŋu akpe ɖe ŋuwò nàƒo asa na nuƒeƒle fũu la ɖa.\nƑo asa na nu ƒeƒle eŋu mabumabui. Ðe nuƒeƒle kple nu siwo dzram wole ho kpɔtsɔe kpɔkpɔ doa dzidzɔ na wòa? Ne nenemae la, ele bɔbɔe be nàƒle nu eŋumabumabui. Be nàƒo asa na esia la, gbɔ dzi ɖi nàbu nu si tututu nu siawo ƒeƒle, woƒe asiwò nɔnɔ kple beléle na wo ava bia tso asiwò le etsɔme la ŋu. Tɔ sẽe nàde ŋugble le nu siwo nèƒle kpɔ wo ŋu mabumabui eye wòva ve wò emegbe la ŋu. Na ɣeyiɣi ɖokuiwò nàtsɔ ade ŋugble le nyaa ŋu hafi nàtso nya me mlɔeba.\nƑo asa na nu ƒeƒle be nàtsɔ atsi seselelãme ɖefunamewo nu. Nuwo ƒeƒle ate ŋu ana be seselelãme ɖefunamewo nu natsi ɣeyiɣi vi aɖe ya. Gake ne seselelãme mawo gava la, ɖewohĩ àgadi vevie wu tsã be yeakpɔ gbɔdzɔe to nuwo ƒeƒle me ake. Le esi nàtsɔ nuƒeƒle aɖo dɔe be nàtsɔ atsi wò seselelãme ɖefunamewo nu teƒe la, di xɔlɔ̃ siwo akpe ɖe ŋuwò alo kpɔ gome le kamedefefewo abe azɔlizɔzɔ ene me.\nMègana nuƒeƒle nazu modzakaɖenu na wò o. Fiase gãgãwo na be nuƒeƒle dzena abe modzakaɖeɖe ko ene. Togbɔ be àte ŋu aɖi tsa ayi fiase gãwo me alo atsa le Internet dzi atsɔ aɖe modzakae hã la, ɖe wotrɔ asi le nu siwo nàkpɔ le afi ma la ƒe akpa gãtɔ ŋu be woanyɔ nuƒeƒle ƒe didi ɖe mewò. Ðoe be ne yeɖo nane koŋ be yeaƒle ko hafi yeayi fiase me, eye ne èyi la ƒle nu ma dzaa ko.\nÐɔ ŋu ɖo le ame siwo nèdea hea kpli la ŋu. Xɔ̃wòwo ƒe agbenɔnɔ kple nyagbɔgblɔwo ate ŋu akpɔ ŋusẽ gã aɖe ɖe wò dzodzrowo dzi. Ne èƒlea nu fũu be yeasɔ kple ye xɔlɔ̃wo la, ke tia xɔlɔ̃ siwo ga kple nunɔamesiwo menyea nu vevitɔ na o.\nÐɔ ŋu ɖo le agbananuƒlegbalẽviwo zazã me. Agbananuƒlegbalẽviwo ana wòanɔ bɔbɔe na wò be nànɔ nuwo ƒlem emetsonuwo ŋu mabumabui. Dze agbagba nàxe fe siwo katã nènyi le agbananuƒlegbalẽvia zazã me la ɣleti sia ɣleti. Nya demee siwo woɖena le ga me na wò le wò agbananuƒlegbalẽvi zazã atsɔ aƒle nue ta kple fe siwo nèxena ɖe eta, eye tsɔ agbananuƒlegbalẽvi vovovowo sɔ kple wo nɔewo ale be nàtia esi ade dziwò wu. Kpɔ nyuie le nuƒlegbalẽvi siwo ŋu fewo sɔ gbɔ akpa, eye wonaa mɔnukpɔkpɔ siwo mèhiã o la ŋu. Ne èdi be yeaƒle nane si ƒe home sɔ gbɔ la, dzra ga ɖo nàƒlee asiasi wu be nàƒlee agbana.\nGa agbɔsɔsɔ si le asiwò la nenɔ nyanya na wò. Ele bɔbɔe be nàƒle nu fũu ne mènya ga agbɔsɔsɔme si le asiwò o. Wɔ ga siwo nèzãna la ŋuti nuŋlɔɖi ɣesiaɣi, eye ga siwo katã le asiwò nenɔ nyanya na wò. Nɔ te ɖe ga siwo nèkpɔna le ɣletia me kple zazã siwo nèwɔ va yi dzi nàwɔ ɖoɖo ɖe ga siwo nàzã le ɣletia me ŋu. Wò ŋku nenɔ wò gazazãwo ŋu, eye nàtsɔe anɔ sɔsɔm kple ga si nèwɔ ɖoɖo be yeazã. Bia tso xɔ̃wò aɖe si dzi nèka ɖo la si be wòaɖe gaŋutiɖoɖo siwo gɔme mèse o la gɔme na wò.\nKpe Ðe Viwòwo Ŋu Be Womagatsɔ Nuƒeƒle Aɖo Dɔe O\nBoblodolawo tɔ ŋku ɖeviwo vevie, eye gɔmesese le esia ŋu, elabena ɖeviwo va le nu ƒlem hele ga zãm egbea wu tsã. Le United States la, ɖeviwo ƒlea nu dɔlar miliɔn akpe geɖe ƒe sia ƒe.\nKe hã numekula Juliet Schor gblɔ be nu tena ɖe ɖevi siwo tsɔ nuƒeƒle fũu ɖo dɔe la dzi, wotsia dzimaɖi eye wo kple wo dzilawo megavivina tututu o. Aleke nàwɔ akpɔ viwòwo ta? Na míakpɔ afɔ ŋutɔŋutɔ siwo dzila aɖewo ɖe be yewoatsɔ akpɔ yewo viwo ta la ɖa.\nÐE NU ME NA WO: “Màte ŋu akpɔ viwòwo ta tso boblodolawo si me keŋkeŋ o, elabena wole afi sia afi. Eya ta míeɖe taɖodzinu si le boblodolawo si la me na mía vinyɔnuvia be adzɔha siwo da wo wodoa boblo na wo la, woƒe ga ko dim wole. Menye míaƒe nyonyoe le vevie na wo o.” —James kple Jessica.\nMÈGANA TA O: “Viwòwo le nya ƒom ɖe nuwò be nàƒle nu na yewo, eye wole biawòm atraɖii va se ɖe esime nàƒlee na wo. Gake ele vevie be nàgana ta o. Esia nana wova srɔ̃nɛ be nu sia nu mate ŋu asu yewo si o. Esi míenɔ mía vinyɔnuvi hem la, nye kple srɔ̃nye míenɔa anyi ɖoa dze tso ale si míada asɔ kple seɖoƒe siwo wòle be míaɖo la ŋu.”—Scott kple Kelli.\nÐE EƑE ŊUSẼKPƆÐEAMEDZI DZI KPƆTƆ: “Míaƒe ƒomea metsia dzi ɖe televisionkpɔkpɔ ŋu kura o. Míagblɔ ko be televisionkpɔkpɔ mele míaƒe ɖoɖowo me koŋ o. Míezãa ɣeyiɣi si míatsɔ akpɔ television la tsɔ wɔa dɔ bubuwo. Míeɖaa nu ɖuna ɖekae, eye mía viŋutsuviwo lɔ̃a nuxexlẽ ŋutɔ.”—John kple Jenniffer.\nƉoe Ɖe Amewo Ɖoe Ɖe Amewo Ale Si Nàƒo Asa Na Nuƒeƒle Fũu Akpa\nNa Wò Agbe Nanyo Ðe Edzi—Gazazã


Ablɔɖelɔ̃lawo Do Go Le Armada Le Ƒe 2013 Me—Rouen Le France\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Chichewa China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Chol Croatian Czech Dangme Danish Dutch Estonian Eŋlisi Eʋegbe Fante Finnish Franse Galician Georgian German Greek Haitian Creole Hiligaynon Hungarian Iloko Indonesian Italian Japanese Kabyle Kannada Kinyarwanda Kirghiz Kirundi Korean Krio Lithuanian Malagasy Malay Malayalam Mingrelian Nahuatl (Central) Norwegian Nzema Oromo Polish Portuguese Portuguese (Portugal) Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tahitian Tajiki Tarascan Telugu Thai Tojolabal Totonac Tsonga Turkish Tzeltal Tzotzil Ukrainian Uzbek Valencian Wallisian Welsh Xhosa Zapotec (Lachiguiri) Zulu\nAblɔɖelɔ̃lawo Do Go Le Armada\nLe June 6 va ɖo 16, 2013 la, ame miliɔn geɖe ɖi tsa tso xexea me godoo va Rouen-melidzeƒe le France ƒe dziehe hena gomekpɔkpɔ le xexea me ƒe ƒutakpekpe gãtɔwo kple esiwo léa dzi na ame wu la dometɔ ɖeka si nye Armada la me.\nXexea me ƒe meli nyuitɔwo kple kɔkɔtɔwo zɔ kilometa 120 le Seine-tɔsisi nyakpɔ si le Normandy la dzi va ɖi go ɖe ƒuta si keke kilometa adre si wodzra ɖo nyuie hena azãɖuɖu. Mɔnukpɔkpɔ tɔxɛ aɖe su vavalawo si ŋkeke ewo sɔŋ woyia meli kɔkɔ xɔŋkɔ 45 siawo siwo wotsɔ va afi ma hena azãɖuɖu sia la me faa.\nNu kae ʋã ame gbogbo siawo, ɖeviwo kple tsitsiawo siaa wode Armada ƒe wɔna sia teƒe? Le ame si ɖo Armada ƒe wɔna sia anyi hewɔ ɖoɖo ɖe eŋu ƒe nya nu la, wɔnaa naa mɔnukpɔkpɔ amewo be “woate ɖe ‘tɔdziʋu gã’ siawo siwo me yiyi dzroa mí vevie la ŋu.” Le nyateƒe me la, meli gã siawo me yiyi nana ɖeviwo kple tsitsiawo siaa sena le wo ɖokuiwo me be yewozɔ mɔ yi didiƒe ʋĩ eye yewole ablɔɖe me.\nMɔnukpɔkpɔ su tsaɖila akpe geɖewo hã si wose nu tso ablɔɖe ƒomevi bubu aɖe ŋu, esiae nye ablɔɖe si Biblia me nyateƒea naa ame. (Yohanes 8:31, 32) Ne tsaɖilaawo to blemadu nyakpɔ Rouen me va yina la, wokpɔa Yehowa Ðasefo siwo le afi ma ƒe kekevi siwo dzi woɖo woƒe agbalẽwo ɖo la godoo. Ne nukpɔlawo alo melimenɔlawo te ɖe agbalẽawo ŋu la, wogblɔna na wo be woate ŋu atsɔ Biblia-srɔ̃gbalẽ ɖe sia ɖe faa femaxee. Ameawo dometɔ geɖe tsɔ ɖe le Gbetakpɔxɔ nyati si nye “Xexe Si Me Nazãbubu Manɔ O—Ɣekaɣie Wòava?” me eye wokpea wo be woava se Biblia me nuƒo aɖe si woaƒo le Fransegbe, Eŋlisigbe alo Spaingbe me.\nAfi ma tɔwo kpɔ ŋudzedze ɖe Yehowa Ðasefowo ƒe nuwɔna sia ŋu ŋutɔ. Ewɔ nuku na ŋutsu aɖe esi wòkpɔ Yehowa Ðasefowo wotɔ ɖe kekeviwo gbɔ le amewo dome, eye wògblɔ be: “Edzɔ dzi nam ŋutɔ be mieva le gbeƒã ɖem le ablɔ dzi. Mekpɔa ŋudzedze ɖe ale si mieʋlia miaƒe dzixɔsewo ta la ŋu togbɔ be menye miaƒe hametɔe menye o hã.” Esi ŋutsu eve aɖewo do go sɔhɛ Ðasefo siwo le dutoƒoɖaseɖiɖidɔ sia wɔm la, wogblɔ na wo be: “Nenye dada na mi be yewonye Ðasefowo!”


Yesu Ƒe Nɔnɔmetɔtrɔ La | Yesu Ƒe Agbemeŋutinya\nNɔnɔmetɔtrɔ La—Enye Kristo Ƒe Ŋutikɔkɔe Ƒe Ðeɖefia\nNƆNƆMETƆTRƆ ƑE ŊUTEGA LA\nAPOSTOLOWO SE MAWU ƑE GBE\nEsi Yesu nɔ nu fiam amewo le Kaisarea Filipi nutoa me, si didi tso Hermon Toa gbɔ abe kilometa 25 ene la, egblɔ nya wɔmoyaa sia na eƒe apostolowo be: “Vavãe mele egblɔm na mi be, ame aɖewo le ame siwo le tsitre ɖe afi sia dome, siwo maɖɔ ku akpɔ o va se ɖe esime wokpɔ Amegbetɔvi la wògbɔna le eƒe Fiaɖuƒe la me.”—Mateo 16:28.\nNusrɔ̃lawo anya nɔ nu si Yesu ƒe nyawo fia la ŋu bum. Anɔ abe kwasiɖa ɖeka ene megbe la, ekplɔ eƒe apostolo etɔ̃, siwo nye Petro, Yakobo kple Yohanes ɖe asi yi to kɔkɔ aɖe dzi. Anye be zã mee, elabena alɔ̃ nɔ ŋutsu etɔ̃ siawo tsɔm. Esime Yesu nɔ gbe dom ɖa la, eƒe nɔnɔme trɔ le wo ŋkume. Apostoloawo kpɔe be eƒe mo nɔ keklẽm abe ɣe ene, eye eƒe awuwo fu tititi hele dzo dam ŋutɔ.\nAzɔ ame eve siwo wokpɔ dze sii be wonye “Mose kple Eliya” la dze. Wode asi dzeɖoɖo me kple Yesu ku ɖe eƒe “dzodzo si ava eme le Yerusalem” la ŋu. (Luka 9:30, 31) Edze ƒãa be Yesu ƒe dzodzo ma ku ɖe eƒe ku kple tsitretsitsi si ŋu wòƒo nu tsoe ɣeyiɣi kpui aɖe do ŋgɔ la ŋu. (Mateo 16:21) Dzeɖoɖo sia ɖo kpe edzi be togbɔ be Petro gbe na Yesu be megaku gbɔɖiameku ma o hã la, menye nu si woate ŋu aƒo asa nae wònye o.\nApostolo etɔ̃awo ƒe mo kɔ keŋkeŋ azɔ, eye ŋutega si kpɔm wole kple nya siwo sem wole la na woƒe nu ku. Togbɔ be ŋutegae esia nye hã la, edze nu ŋutɔŋutɔ ale gbegbe be Petro de nu nyaa me hegblɔ be: “Rabi, enyo na mí be míanɔ afi sia. Eya ta na míatu agbadɔ etɔ̃, ɖeka nanye tɔwò, ɖeka nanye Mose tɔ, eye ɖeka nanye Eliya tɔ.” (Marko 9:5) Ðe wòanye be esi Petro di be ŋutegaa nayi edzi tae wògblɔ be yeatu agbadɔawo ɖoa?\nEsi Petro le nu ƒom la, alilikpo keklẽ aɖe va do vɔvɔli ɖe wo dzi, eye gbe aɖe ɖi tso alilikpoa me gblɔ be: “Ame siae nye Vinye, si gbɔ nyemelɔ̃a nu le o, si ƒe nu dzea ŋunye. Miɖo toe.” Esi apostoloawo se Mawu ƒe gbe la, vɔvɔ̃ ɖo wo wotsyɔ mo anyi, gake Yesu gblɔ na wo be: “Mifɔ. Migavɔ̃ o.” (Mateo 17:5-7) Esi apostolo etɔ̃awo fɔ mo dzi la, womekpɔ ame aɖeke o, negbe Yesu ɖeka ko. Ŋutega la wu enu. Esi ŋu ke eye wonɔ ɖiɖim tso toa dzi la, Yesu de se na wo be: “Migagblɔ ŋutega la na ame aɖeke o, va se ɖe esime wofɔ Amegbetɔvi la tso ame kukuwo dome hafi.”—Mateo 17:9.\nEliya ƒe dzedze le ŋutegaa me la fɔ biabia aɖe ɖe te. Apostoloawo bia be: “Nu ka tae agbalẽfialawo gblɔna be ele be Eliya nava gbã?” Yesu ɖo eŋu be: “Eliya va xoxo, gake womedze sii o.” (Mateo 17:10-12) Yohanes Amenyrɔɖetsimelaa si wɔ dɔ si ɖi Eliya tɔ la ŋue Yesu nɔ nu ƒom tsoe. Eliya dzra mɔ dzi ɖo na Elisa, eye Yohanes hã wɔ nenema ke na Kristo.\nAleke gbegbe ŋutega sia ado ŋusẽ Yesu kple apostoloawoe nye esi! Enye Kristo ƒe ŋutikɔkɔe le Fiaɖuƒea me la kpɔkpɔ do ŋgɔ. Eya ta nusrɔ̃lawo kpɔ “Amegbetɔvi la wògbɔna le eƒe Fiaɖuƒe la me,” abe ale si Yesu gblɔe ɖi ene. (Mateo 16:28) Esime wonɔ toa dzi la, wokpɔ “eƒe gãnyenye kple atsyɔ̃ teƒe.” Togbɔ be Farisitɔwo di be yewoakpɔ dzesi si aɖo kpe edzi be Yesu ye anye Fia si Mawu tia hã la, mena dzesi aɖeke wo o. Gake mɔnukpɔkpɔ su Yesu ƒe nusrɔ̃la siwo te ɖe eŋu kplikplikpli la si be wokpɔ Yesu ƒe nɔnɔmetɔtrɔa si ɖo kpe Fiaɖuƒea ƒe nyagblɔɖiwo dzi. Eya ta Petro te ŋu ŋlɔ emegbe be: “Kakaɖedzi geɖe wu va le nyagblɔɖinya la ŋu na mí.”—2 Petro 1:16-19.\nMɔ ka nue ame aɖewo kpɔ Yesu wògbɔna le eƒe Fiaɖuƒe la me do ŋgɔ na woƒe ku?\nLe ŋutegaa me la, nu ka ŋue Mose kple Eliya nɔ dze ɖom tsoe kple Yesu?\nNu ka tae nɔnɔmetɔtrɔ ƒe ŋutega la ado ŋusẽ Kristo yomedzelawo?\nAleke Petro ƒe xɔse kple eƒe nuteƒewɔwɔ kpe ɖe eŋu be wòlɔ̃ Yesu ɖɔe ɖo?


Gbeƒãɖeɖe Le Xingu Tɔsisia To\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Croatian Czech Dangme Danish Dutch Estonian Eŋlisi Eʋegbe Fante Finnish Franse Georgian German Greek Haitian Creole Hiligaynon Hungarian Indonesian Italian Japanese Kabyle Kannada Kazakh Kinyarwanda Kirghiz Kirundi Korean Krio Latvian Lingala Lithuanian Malagasy Malay Malayalam Mingrelian Nahuatl (Central) Nahuatl (Huasteca) Norwegian Oromo Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Setswana Sinhala Slovenian Spanish Swahili Swedish Tahitian Tajiki Tarascan Telugu Thai Tsonga Turkish Tzeltal Tzotzil Uighur (Cyrillic) Ukrainian Urdu Valencian Wallisian Welsh Xhosa Zulu\nLe July 2013 ƒe gɔmedzedze la, Yehowa Ðasefo 28 siwo le Brazil zɔ mɔ tso du si woyɔna be São Félix do Xingu me yi Indiatɔ Kayapowo kple Yurunawo ƒe nuto me. Wotsɔ tɔdziʋu si ƒe didime nye meta 15 zɔ mɔ to Xingu Tɔsisi si sina kilometa 2,092 yia dziehe ɖadea nu Amazon Tɔsisia me la dzi.\nYehowa Ðasefo siawo yi teƒe mawo be yewoaɖaɖe gbeƒã na kɔƒe siwo le tɔsisia to la me tɔwo. Le ŋkeke etɔ̃a gbe la, wova ɖo kɔƒe si woyɔna be Kokraimoro la me. Kɔƒea me tɔwo xɔ wo kple dzidzɔ hewɔ amedzro na wo. Nyɔnu aɖe si wodo go la nɔ asi wɔm na wo vevie. Afi ma tɔ aɖe si nɔ mɔ fiam amedzroawo la ɖe eme na wo be “eƒe asiwɔwɔa fia be: ‘Mi katã miva. Míedi be míadze si mi katã!’ ”\nÐasefoawo ɖo dze kple ame sia ame, woɖo dze kple ame aɖewo le Portugalgbe me, eye wowɔ asi kple dzesi na ame aɖewo hã. Nɔnɔmetata nyakpɔ siwo le Biblia-srɔ̃gbalẽ siwo wotsɔ ɖe asi me la ɖe vi ŋutɔ, kɔƒeawo me tɔwo xɔ agbalẽwo, vevietɔ agbalẽ gbadza si nye Ðo To Mawu.\nGerson, si nye mɔɖela vevi le São Félix do Xingu, gblɔ ale si kɔƒea me tɔ aɖe xɔ agbalẽ si nye Nye Agbalẽ si Nye Biblia Ŋutinyawo ale: “Elé ŋku ɖe eŋu eye wòvàe goŋgoŋ kple alɔ eve; medi be yeatsɔe da ɖi aɖabaƒoƒo ɖeka teti hã o.”\nYehowa Ðasefowo na agbalẽ, magazine kple agbalẽ gbadza siwo ade 500 kɔƒe siwo le tɔsisia to me tɔ siwo kpɔ ŋudzedze ɖe wo ŋu. Le Kawatire la, kɔƒea me tɔwo kpɔ dzidzɔ ɖe ŋugbe si Biblia do be anyigba ava zu paradiso la ŋu ŋutɔ. Tonjaikwa Kayapo, si nye Indiatɔ amedzrowɔla aɖe, gblɔ be: “Paradisomenɔlawo ƒe nuwɔna anɔ ko abe mía tɔ ene.”\nSão Félix do Xingu me tɔ geɖewo se nu tso mɔzɔla siawo ƒe mɔzɔzɔa ŋu. Simone, si nye mɔzɔla siawo dometɔ ɖeka gblɔ be yewo detɔ aɖewo gblɔ be yewomeka ɖe edzi be kɔƒeawo me tɔwo aɖe mɔ na wo woage ɖe woƒe kɔƒeawo me o. Gake ɖeko nu sia nu yi nyuie. Simone gblɔ be: “Woxɔ mí nyuie, eye míeɖe gbeƒã na ame sia ame.”


Fiaɖuƒea Ƒe Aʋadziɖuɖuwo—Yehowa Ðasefowo Le Nya Nyuia Ta Ʋlim Le Se Nu | Mawu Fiaɖuƒe\nMiame: Kpovitɔwo va mía nɔviŋutsu aɖe si le gbeƒã ɖem le Eindhoven (Netherlands) la lé ge, le ƒe 1945 me; Ðusime: Ðe setɔwo ɖe mɔ ɖe gbeƒãɖeɖedɔa ŋu le dukɔ si me nèlea?\nFiaɖuƒea Ƒe Aʋadziɖuɖuwo—Nya Nyuia Ta Ʋiʋli Le Se Nu\nGBE ɖeka esi mienɔ gbeƒã ɖem tso aƒe me yi aƒe me la, èsee kpovitɔwo ƒe ʋu nɔ kpẽ kum sesĩe le adzɔge gbɔna. Sesẽm ko kpẽa le ɖe edzi. Esi miege ɖe aƒe si kplɔe ɖo me eye nènɔ gbeƒã ɖem na aƒemenɔlaa la, kpovitɔwo ƒe ʋua va tɔ ɖe agboa nu, eye esia he nɔvi si mia kplii miele gbeadzi la ƒe susu. Kpovitɔawo dometɔ ɖeka do ɖe mia dzi hebia be: “Mi ame eve siawoe le nu ƒom na amewo tso Biblia ŋu tso aƒe me yi aƒe mea? Míexɔ nutsotso geɖe tso mia ŋu!” Mieɖe mia ɖokui nu bubutɔe be Yehowa Ðasefowoe yewonye. Nu kae adzɔ akplɔe ɖo?\nZi geɖe la, nya sia ƒe ŋuɖoɖo nɔ te ɖe dukɔ si me nèle ƒe ŋutinya dzi. Ne èlé ŋku ɖe dukɔ si me nèle ƒe ŋutinya ŋu la, alekee dziɖuɖua wɔa nu ɖe Yehowa Ðasefowo ŋu? Ðe subɔsubɔ ƒe ablɔɖe aɖe sinu le dukɔa mea? Ne eli la, ɖewohĩ agbagba siwo mia nɔviŋutsu kple nɔvinyɔnuwo dze le “nya nyui la ta ʋiʋli kple eɖoɖo anyi le se nu” me hena ƒe geɖe gbɔe wòtso. (Flp 1:7) Afi ka kee nèɖale o, ŋugbledede le ale si Yehowa Ðasefowo ɖu dzi le senyawo me va yi ŋu ado ŋusẽ wò xɔse godoo. Le akpa enelia sia me la, míadzro aʋadziɖuɖu ɖedzesi mawo dometɔ aɖewo me. Míaƒe aʋadziɖuɖu siawo nye kpeɖodzi dodzidzɔname siwo ɖee fia be Fiaɖuƒea nye nu ŋutɔŋutɔ, elabena míate ŋu akpɔ dziɖuɖu siawo le mía ɖokui si gbeɖe o!\nEgbegbe ʋɔnudrɔ̃la aɖewo wɔa nu abe Sefiala Gamaliel si nɔ anyi le blema la ene.\nEva hiãna be Mawu ƒe amewo naʋli gome si le wo si be woawɔ Mawu Fiaɖuƒea ƒe sewo dzi la ta.


Wowɔ Ðe Ŋkeke 60 La Dzi Heʋu Le Xɔawo Me\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Chichewa China Mandaringbe (Bɔbɔetɔ) China Mandaringbe (Xoxotɔ) Chitonga (Malawi) Croatian Czech Danish Dutch Estonian Eŋlisi Eʋegbe Fante Finnish Franse Galician Georgian German Greek Haitian Creole Hiligaynon Hungarian Iloko Indonesian Italian Japanese Kabyle Kannada Kazakh Kinyarwanda Kirghiz Kirundi Korean Krio Latvian Lithuanian Malagasy Malay Malayalam Mingrelian Nahuatl (Huasteca) Norwegian Oromo Polish Portuguese Portuguese (Portugal) Romanian Russian Sepedi Serbian Serbian (Roman) Setswana Sinhala Slovenian Spanish Swahili Swedish Tahitian Tajiki Tankarana Tarascan Telugu Thai Totonac Tsonga Turkish Tzeltal Tzotzil Uighur (Cyrillic) Ukrainian Urdu Valencian Vezo Wallisian Welsh Xhosa Zulu\nWowɔ Ðe Ŋkeke 60 La Dzi\nLe Fiɖa, July 5, 2013 dzi la, dzi dzɔ United States (États-Unis) Betel-ƒomea me tɔwo ŋutɔ esi Dɔdzikpɔha me tɔ Anthony Morris ɖe gbeƒã be: “Dziƒoxɔ ade siwo le míaƒe Adams Street 117 kple Sands Street 90 siwo le Brooklyn * la dzadzra ƒe ɖoɖoa dze edzi. Le dziƒoxɔ 1 va se ɖe 5 lia dzadzra gome ya la, wobia be míaʋu le teƒe siawo le ƒe sia me le August ƒe domedome.”\nEdze kɔtɛe be dɔ nyadri aɖee nye sia dze ŋgɔ mí. Nyae nye be teƒe siawo katã ƒe kekeme ade bɔlƒoƒe gã 11 sɔŋ! Evɔ ele be míaʋu le ŋkeke 60 me!\nƑe geɖewoe nye esia agbalẽtamɔ̃wo kple agbalẽblamɔ̃wo nɔ dziƒoxɔ 1 va se ɖe 5 lia me, gake le ƒe 2004 me la míeɖe mɔ̃ mawo yi teƒe yeye si nye Wallkill le New York.\nTso ɣemaɣi la, xɔ siawo zu nudzraɖoƒewo eye míedzraa xɔtunuwo, ɔfisidɔwɔnuwo kple dɔwɔnu siwo míezãna tsɔ tua xɔwo le United States kple du bubuwo me la ɖe afi ma.\nBe míaʋu le teƒe siawo le ŋkeke si woɖo dzi la, ehiã ɖoɖowɔwɔ nyuie. Gbã míexlẽ nu siwo katã le xɔ siawo me be míanya nu siwo wòle be míadzra, esiwo wòle be míatsɔ aƒu gbe kple esiwo wòle be míadzra ɖo ɖe teƒe bubu. Ðoɖo si míewɔ kplɔe ɖoe nye be míawɔ dɔa le mɔ aɖe nu be dɔwɔlawo nanɔ dedie eye wòatsɔ kaba hã.\nBetel-ƒomea wɔ dɔa kutrikukutɔe. Tsɔ kpe ɖe eŋu la, míekpe lɔlɔ̃nu faa dɔwɔla 41 wova kpe asi ɖe dɔa ŋu le Betel. Lɔlɔ̃nu faa dɔwɔlawo tso United States ƒe akpa vovovowo. Wo dometɔ geɖewo nye ɖekakpui tre siwo ŋu ŋusẽ le. Wolɔ̃ ɖe amekpekpea dzi be yewoava wɔ dɔ kwasiɖa ade va se ɖe kwasiɖa ewo, eye wodzo le woƒe ƒometɔwo, xɔlɔ̃wo kple dɔwɔɖuiwo gbɔ be yewoava wɔ dɔ le Betel. Aleke wose le wo ɖokuiwo me ku ɖe ɖoɖo sia ŋu?\nJordan si xɔ ƒe 21 eye wòtso Washington State gblɔ be: “Evem ŋutɔ be nyemeɖo nye dɔbiagbalẽa ɖa kaba o.”\nSteven si xɔ ƒe 20 eye wòtso Texas gblɔ be: “Mese le ɖokuinye be menye xexea me katã ƒe ƒome gã aɖe si me tɔwo doa vevie dɔ wɔna eye wokpɔa dzidzɔ la me tɔ.”\nJustin si xɔ ƒe 23 ŋlɔ bena: “Nye dzi dzea eme le Betel afi sia. Biblia me nunya, lɔlɔ̃ kple hadede tuameɖo siwo yia edzi le Betel la wu gbɔgblɔ.”\nAdler si xɔ ƒe 20 eye wòtso Puerto Rico gblɔ be: “Fɔfɔ ŋdi kaba menɔa bɔbɔe nam o, gake meva dze xɔlɔ̃ siwo anye xɔ̃nyewo ɖaa.”\nWilliam si xɔ ƒe 21 gblɔ be: “Betel vava dzroam tso nye ɖevime ke. Gake mesusui be ne meva la, amewo matsɔ ɖeke le eme nam o alo matsi akogo, gake meble ɖokuinye. Betel ye nye teƒe nyuitɔ kekeake si menɔ kpɔ le nye agbe me! Nyemekpɔ teƒe aɖeke si de teƒe sia nu o.”\nÐe dɔwɔlaawo te ŋu wu dɔa nu ɖe gamea dzia? Ɛ̃, wowu enu le ŋkeke 55 pɛ ko me.\n^ mm. 2 Míaʋu le Sands Street 90 ƒe dziƒoxɔwo me le ƒe 2017 me.\nWoʋu Le Teƒe Si Woyɔna Be Adams Street 117


1 Korintotɔwo 16 | Biblia Le Internet Dzi | Xexe Yeye Gɔmeɖeɖe (1984)\n1 Korintotɔwo 16:1-24\n16 Ke le nudzɔdzɔ si woaɖo ɖe ame kɔkɔeawo ŋuti la, ale si meɖoe na Galatia hameawo la, mia ŋutɔwo hã miwɔe nenema ke. 2 Le kwasiɖa ɖe sia ɖe ƒe ŋkeke gbãtɔ dzi la, mia dometɔ ɖe sia ɖe nedzra nane ɖo ɖi le ye ŋutɔ ƒe aƒe me, le eƒe viɖekpɔkpɔ nu, be ne meva ɖo la, nudzɔdzɔ mayi edzi ɣemaɣi o. 3 Gake ne meva ɖo afi ma la, matsɔ miaƒe dɔmenyonunana la ade asi na ŋutsu siwo dzi miaŋlɔ agbalẽ ada asi ɖo la, be woatsɔe ayi Yerusalem. 4 Ke hã, ne esɔ be nye hã mayi afi ma la, ekema woayi kplim. 5 Gake ne metso Makedonia la, mava mia gbɔ, elabena mato Makedonia; 6 eye ɖewohĩ manɔ mia gbɔ vie, alo manɔ anyi kpli mi le vuvɔŋɔli la kura gɔ̃ hã, bene miaɖom ɖa vie ayi afi si mayi. 7 Elabena nyemedi be makpɔ mi fifia ne metso eme va yina o, elabena mele mɔ kpɔm be, ne Yehowa lɔ̃ la, manɔ mia gbɔ vie. 8 Gake manɔ Efeso va se ɖe Pentekoste ŋkekenyui la dzi; 9 elabena woʋu dɔwɔwɔ ƒe ʋɔtru gã aɖe nam, ke hã, tsitretsiɖeŋula geɖewo li. 10 Ke ne Timoteo va ɖo la, mikpɔ egbɔ be miagana wòanɔ vɔvɔ̃m le mia dome o, elabena Yehowa ƒe dɔ wɔmee wòle, abe nye ke ene. 11 Eya ta ame aɖeke nagado vloe o. Mikplɔe ɖo ɖa vie le ŋutifafa me, bene wòava gbɔnye afi sia, elabena mele elalam kple nɔviawo. 12 Ke le mía nɔvi Apolo ŋuti la, meɖe kuku nɛ vevie be woa kple nɔviawo nava mia gbɔ, ke hã, menye eƒe lɔlɔ̃nu kura be yeava mia gbɔ fifia o; gake ava ne ekpɔ asinu. 13 Minɔ ŋudzɔ, minɔ tsitre sesĩe le xɔse la me, miwɔ ŋutsu, misẽ ŋu. 14 Miwɔ nuwo katã le lɔlɔ̃ me. 15 Ke mele nu xlɔ̃m mi, nɔviwo: Mienyae be Stefana ƒe aƒe lae nye kutsetse gbãtɔ le Axaya, eye be wotsɔ wo ɖokui ɖo anyi hena ame kɔkɔewo subɔsubɔ. 16 Miawo hã miyi edzi miabɔbɔ mia ɖokui na ame siawo ƒomevi kple ame sia ame si le asi kpem ɖe dɔa ŋu aduadu, eye wòle kutri kum la. 17 Gake mekpɔ dzidzɔ le Stefana kple Fortunato kpakple Axaiko ƒe anyinɔnɔ ŋuti, elabena esi miele afi sia kplim o la, woxɔ ɖe mia teƒe. 18 Elabena wofa akɔ na nye gbɔgbɔ kple miawo hã mia tɔ. Eya ta mikpɔ ŋudzedze ɖe ame siawo tɔgbi ŋu. 19 Hame siwo le Asia la ɖo woƒe gbedonamewo ɖe mi. Akwila kple Priska kpakple hame si le woƒe aƒe me la, do gbe na mi vevie le Aƒetɔ la me. 20 Nɔviawo katã do gbe na mi. Mitsɔ nugbugbɔ kɔkɔe do gbe na mia nɔewo. 21 Nye Paulo ƒe gbedoname, si metsɔ nye ŋutɔ nye asi ŋlɔ, lae nye esi. 22 Ne ame aɖe melɔ̃a Aƒetɔ la o la, aɖi eŋu kpekpekpe. Oo, mía Aƒetɔ, va! 23 Mía Aƒetɔ Yesu ƒe amenuveve nanɔ anyi kpli mi. 24 Nye lɔlɔ̃ nanɔ anyi kpli mi katã le Kristo Yesu me.\n1 Korintotɔwo 16


GBE BUBU Albanian Arabic Armenian (West) Bulgarian Chichewa Croatian Czech Danish Dutch Estonian Eŋlisi Eʋegbe Finnish Franse Ga German Greek Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nABE ALESI ERIC KPLE HAZEL BEVERIDGE GBLƆE ENE\n“Meto esia me tso afia na wò be nàyi mɔ ɣleti ade.” Nya mawo tsi susu me nam esime wokplɔm yi Strangeways Gaxɔ me le Manchester, England. December 1950 mee, eye ƒe 19 ye mexɔ ɣemaɣi. Dodokpɔ sesẽtɔ kekeake siwo va dzinye le nye ɖekakpui me dometɔ ɖekae nye ma dze ŋgɔm—megbe be nyemawɔ asrafodɔ o.—Korintotɔwo II, 10:3-5.\nYEHOWA ÐASEFOWO ƒe ɣeyiɣiawo katã ƒe subɔlae menye, si ta wòle be woaɖem le asrafodɔ wɔwɔ me hafi, gake womeda asi ɖe míaƒe ɖoƒea dzi le Britaintɔwo ƒe se nu o. Eyata nye ɖeka meva nyɔ ɖe gaxɔ me. Eye fofonye ƒe nya va tame nam. Magblɔ be le mɔ aɖe nu la, eya tae wodem mɔ ɖo.\nNya lae nye be fofonye nye gamenɔlawo dzikpɔla ƒe amegã si nye Yorkshiretɔ si si dzixɔse kple gɔmeɖose sesẽwo nɔ. Nusiwo teƒe wòkpɔ le asrafodɔ kple gaxɔ dzikpɔkpɔ me na melɔ̃ Roma Katoliko Ha kura o. Keke ƒe 1930-awo ƒe gɔmedzedze kee wòdo go Ðasefowo zi gbãtɔ esime wòyi woƒe ʋɔtru nu be yeaɖe wo ɖa—gake wòlé woƒe agbalẽwo ɖe asi trɔ gbɔe! Emegbe edɔ magazine si nye Consolation (si nye Nyɔ! fifia). Ðasefoawo va srãnɛ kpɔ ƒe sia ƒe hedea dzi ƒo nɛ be wòagbugbɔ nudɔdɔa awɔ. Esime mexɔ ƒe 15 la, Papa kple Ðasefoawo gawɔ numedzodzro aɖe eye mede wo dzi. Ɣemaɣie medze Biblia sɔsrɔ̃ gɔme.\nEsime mexɔ ƒe 17 la, mexɔ nyɔnyrɔ tsɔ wɔ nye adzɔgbeɖeɖe na Yehowa ƒe kpɔɖeŋui le March 1949 me. Emegbe le ƒe ma me medo go John kple Michael Charuk, siwo do le dutanyanyuigblɔlawo ƒe Gilead suku teti eye wonɔ mɔ dzi yina Nigeria. Dutanyanyuigbɔgblɔ ƒe gbɔgbɔ si nɔ wo me wɔ dɔ ɖe dzinye ale gbegbe. Wonya alo womenya o, woƒã gbɔgbɔ ma ɖe nye dzi me.\nEsi menɔ Biblia srɔ̃m la, yunivɛsiti yiyi megadzrom o. Esi medzo le aƒeme va wɔ dɔ le Adzɔxɔlawo ƒe Dɔwɔƒe le London ƒe ɖeka ko megbe la, mese le ɖokuinye me be nyemagate ŋu ayi dziɖuɖudɔa wɔwɔ dzi ate ŋu awɔ nye adzɔgbeɖeɖe dzi na Mawu o. Esi meɖe asi le ɔfisdɔa ŋu la, nye ɔfis dɔwɔhati aɖe si tsi ɖe dɔa me kafum be meɖe asi le “dɔ si wua dzitsinya na ame” ŋu.\nDo ŋgɔ na esia la, dodokpɔ bubu dze ŋgɔm—si nye alesi mawɔ agblɔe na fofonye be medi be maɖe asi le dɔ si wɔm mele ŋu ava nye ɣeyiɣiawo katã ƒe subɔla. Gbeɖeka fiẽ esime meyi mɔkeke le aƒe la, mekɔ nu le nyaa dzi nɛ. Menɔ mɔ kpɔm be dzi aku Papa wòablu. Nukutɔe la, ɖeko wògblɔ blewuu be: “Wò ŋutɔe ɖo wò aba; wò ŋutɔe le edzi mlɔ ge. Gake ne eglo wò la, mègaƒu du va gbɔnye o.” Nya si meŋlɔ ɖe nye nuŋlɔɖigbalẽ me le January 1, 1950 dzi enye: “Meƒo nu tso mɔɖeɖedɔa wɔwɔ ŋu na Papa. Ewɔ nuku nam ŋutɔ be eɖe nugɔmesese fia le eƒe nuwɔna me. Alesi wòkɔ dɔme ɖem na aɖatsi ge le mo nam.” Meɖe asi le dziɖuɖudɔa ŋu hexɔ ɣeyiɣiawo katã ƒe mɔɖeɖedɔa wɔwɔ ƒe dɔdasi.\nDɔdasi si Ŋu “Aƒe Sue” aɖe Kpe Ðo\nNye ɖokuitsɔtsɔna Mawu ŋuti dodokpɔ bubu dze ŋgɔm. Woɖom ɖe du aɖe si me mawɔ mɔɖeɖedɔa le me eye wobe mía kple Lloyd Griffiths, si nye hanyeti Kristotɔ si tso Wales míanɔ “aƒe sue aɖe” me. Dzidzɔ kple mɔkpɔkpɔ si nɔ menye ɖe aƒe ma ŋu tsi kplo esi mekpɔ be Bacup-dua nye afisi tsi xɔ. Nye mo koe wɔ yaa esime mekpɔe be xɔgɔmexɔ aɖe koe aƒea nye! Afi kple gbagbladzawo li ado velia na mí le zãme. Esusɔ nu vi aɖe ko matrɔ agbugbɔ ayi aƒe. Gake medo gbe ɖa le tame bia ŋusẽ be matsɔ anɔ te ɖe dodokpɔa nui. Enumake nye dzi dze eme eye mete susu nyui tsɔtsɔ kpɔ nuwoe. Afisiae Yehowa ƒe habɔbɔa ɖom ɖo. Maɖo ŋu ɖe Yehowa ŋu wòakpe ɖe ŋunye. Aleke gbegbe medaa akpee nye si be mete ŋu nɔ te ɖe nɔnɔmea nu, elabena ɖe megbugbɔ la, anye ne nuwo trɔ bubui kura le nye agbe me!—Yesaya 26:3, 4.\nMeɖe gbeƒã le afisi ganyawo sesẽ ŋutɔ le ɣemaɣi, si nye Rossendale Valley, anɔ ɣleti asieke hafi wova lém de mɔ ɖe asrafodɔ mawɔmawɔ ta. Le Strangeways Gaxɔ me nɔnɔ kwasiɖa eve megbe la, woɖem yi Lewes Gaxɔ me le England ƒe anyieheƒuta. Mlɔeba la, mí Ðasefo atɔ̃e va nɔ afima, eye míete ŋu ɖu Kristo ƒe ku ƒe Ŋkuɖodzi le gaxɔa me.\nPapa va srãm kpɔ zi ɖeka. Ema anya te ɖe edzi hafi—be gamenɔlawo dzikpɔlawo ƒe amegã si ŋkɔ ɖi nava srã viaŋutsu akpɔ le gaxɔ me! Mada akpe ɖe sasrãkpɔ ma ta ɣesiaɣi. Mlɔeba la, ɣeyiɣi de be mado le game le April, 1951 me.\nEsi woɖem le Lewes gaxɔ me la, meɖo keteke yi Cardiff, Wales, afisi fofonye nye gamenɔlawo dzikpɔlawo katã ƒe amegã le ɣemaɣi. Nyee nye via ene—ŋutsuvi etɔ̃ nyɔnuvi ɖeka—ƒe tsitsitɔ. Ehiã be madi ɣeyiɣi aɖe ƒe dɔ awɔ ale be mate ŋu akpɔ ɖokuinye dzi akpɔtɔ anye mɔɖela. Meva wɔ dɔ le awudzraƒe aɖe, gake nye taɖodzinu le agbeme koŋue nye Kristotɔwo ƒe subɔsubɔdɔa. Ɣeyiɣi sia mee mía dada gblẽ mí ɖi. Nu sesẽe wònye na Papa kple mí ɖeviawo, siwo xɔ tso ƒe 8 vaseɖe 19. Nublanuitɔe la, mía dzilawo gbe wo nɔewo.\nAmesi ƒe Asi Tu Srɔ̃nyɔnu Nyui . . .\nMɔɖela geɖewo nɔ míaƒe hamea me. Nɔvinyɔnu aɖe nɔ wo dome si tsoa Rhondda Valley, afisi wokua tomeka le vaa dɔme gbesiagbe kple gbeadzisubɔsubɔdɔa wɔƒe. Eŋkɔe nye Hazel Green—mɔɖela veviedonula aɖe. Hazel nya nyateƒea ƒe geɖe do ŋgɔ nam—dzilaawo dea Biblia Nusrɔ̃viwo (siwo woyɔna fifia be Yehowa Ðasefowo) ƒe kpekpewo tso keke ƒe 1920-awo me. Gake míɖe mɔ nɛ wòagblɔ eya ŋutɔ ƒe nya.\n“Nyemelé fɔ ɖe Biblia sɔsrɔ̃ ŋu o vaseɖe ƒe 1944 me esime mexlẽ agbalẽvi si nye Religion Reaps the Whirlwind. Danye ƒoe ɖe nunye meyi nutome sue takpekpe aɖe le Cardiff. Kaka manyaa, nye si menya naneke tso Biblia ŋu o enye ma kpla agbalẽ si dzi woŋlɔ nu ɖo nɔ gbeƒã ɖem dutoƒo nuƒo aɖe le asigãme. Togbɔ be subɔsubɔhakplɔlawo kple ame bubuwo do nuƒo na mí hã la, mete ŋu wɔ dɔa. Mexɔ nyɔnyrɔ le ƒe 1946 me eye medze mɔɖeɖedɔa wɔwɔ gɔme le December me le ƒe ma me. Emegbe le 1951 me la, ɖekakpui aɖe si nye mɔɖela tso Cardiff va, amesi ŋu woɖe asi le le gaxɔ me teti. Eŋkɔe nye Eric.\n“Mía kplii míeyi gbeƒãɖeƒe ɖekae. Mía kplii ƒe zɔzɔ sɔ na mía nɔewo. Taɖodzinu ɖekae le mía si le agbe me—be míado Mawufiaɖuƒea ƒe nuwo ɖe ŋgɔ. Eyata míeɖe mía nɔewo le December 1952 me. Togbɔ be ɣeyiɣiawo katã ƒe mɔɖeɖedɔa wɔmee mí ame evea siaa míenɔ eye gakpɔmɔnu boo aɖeke menɔ mía si o hã la, agbemenuvevi aɖeke mebɔ mí o. Ɣeaɖeɣi la, Ðasefo aɖe si dɔ Jam alo adzalẽ wòsɔ gbɔ wu esi anɔ eƒe fiase me ɖo ɖewo ɖe mí—le ɣeyiɣi si tututu nuawo hiã mí me! Míekpɔ ŋudzedze ɖe dɔmenyonyo mawo ŋu ale gbegbe. Gake nusiwo wɔ nuku wu nɔ ŋgɔ na mí.”\nNu Wɔnuku aɖe si Trɔ Míaƒe Agbe\nLe November 1954 me la, mía kple Hazel míexɔ nu wɔnuku aɖe si míenɔ mɔ kpɔm na o—dɔbiagbalẽ aɖe si tso Yehowa Ðasefowo ƒe alɔdzedɔwɔƒe si le London va nam be manye dzikpɔla mɔzɔla, anɔ hame vovovowo srãm kpɔ kwasiɖa ɖesiaɖe. Míetsɔe be vodadae wowɔ, eyata míegblɔe na ame aɖeke le hamea me o. Ke hã mekpe agbalẽa ɖo ɖoe ɖa henɔ lalam vevie. Le ŋkeke vɛ aɖewo megbe la, woɖo eŋu nam be: “Va London nava xɔ hehe”!\nLe London dɔwɔƒea la, nyemexɔe se be nye ƒe 23 vi sia manɔ nɔviŋutsu bibi siwo dze nam abe gbɔgbɔmemedzɔtsuwo ene dome o—Pryce Hughes, Emlyn Wynes, Ernie Beavor, Ernie Guiver, Bob Gough, Glynn Parr, Stan kple Martin Woodburn, kpakple ame bubu geɖe, siwo dometɔ geɖe megali o. Woɖo dzonɔameme kple nuteƒewɔwɔ ƒe gɔmeɖoanyi sesẽ aɖe ɖi le Britain tso keke ƒe 1940 kple 1950 ƒeawo me.\nNutome Sue Dɔwɔwɔ le England—Metim Kpɔ O\nVuvɔŋɔli si nye sno dzaɣi mee míedze mɔzɔzɔdɔa gɔme le ƒe 1954/55 me. Woɖo mí ɖe East Anglia, England-nyigba ƒe akpa si le gbadzaa, afisi ya fafa si tsoa Dziehe Ƒua dzi ƒona le vevie. Ðasefo 31,000 koe nɔ Britain ɣemaɣi. Dɔ sɔsrɔ̃ me nuteƒekpɔkpɔ sesẽe dɔwɔwɔ le nutome sue gbãtɔ ma me nye na mí; eye menɔ bɔbɔe na nɔvi siwo míesrã kpɔ hã ɣesiaɣi o. Esi nuteƒekpɔkpɔ geɖe menɔ asinye o eye menye Yorkshiretɔ nyamesesẽtɔ ta la, medze agɔ le nɔvi aɖewo dzi. Le ƒeawo me la, ehiã be masrɔ̃e be dɔmekɔkɔ le vevie wu be woawɔ dɔ memie eye be amewo le vevie wu dɔwɔɖoɖowo. Megale agbagba dzem kokoko be masrɔ̃ Yesu ƒe dɔmekɔkɔ ƒe kpɔɖeŋu gake medzea edzi nam ɣesiaɣi o.—Mateo 11:28-30.\nLe dɔwɔwɔ ɣleti 18 le East Anglia megbe la, wode dɔ asi na mí be míasubɔ le nutome sue aɖe me le England ƒe dzieheɣedzeƒe, Newcastle yi Tyne kple Northumberland. Melɔ̃ nuto ma me tɔwo, siwo doa vivi ɖe ame ŋu la ale gbegbe. Nutome gã dzikpɔla, Don Ward, si tso Seattle, Washington, U.S.A. si va srã mí kpɔ la kpe ɖe ŋunye ale gbegbe. Gilead ƒe klass 20 lia nuwulae wònye. Ne mele nuƒo ƒom la, megblɔa nyawo bababa kɔna ɖi ale gbegbe. Efiam be magbɔ dzi ɖi, magbɔ ɖe eme, ahafia nu.\nNu Wɔnuku Bubu si Trɔ Míaƒe Agbe\nLe ƒe 1958 me la, míexɔ lɛta aɖe si trɔ míaƒe agbe. Wokpe mí be míava de Gilead Suku le South Lansing, New York, U.S.A. Míedzra míaƒe ʋu sue si nye Austin Seven si wowɔ le ƒe 1935 me la tsɔ ƒle tiket be míaɖo tɔdziʋu ayi New York. Gbã la, míede Yehowa Ðasefowo ƒe dukɔwo dome takpekpe le New York City. Tso afima la, míeɖanɔ Peterborough, Ontario, wɔ mɔɖeɖedɔ ɣleti ade hafi ɖo ta anyiehe yi Gilead Sukua.\nSukunufialawo dometɔ aɖewoe nye Albert Schroeder, si nye Dziɖuha la me tɔ fifia, kple Maxwell Friend, kpakple Jack Redford, si megava li o. Hadede kple sukuvi 82 siwo tso dukɔ 14 me tu ame ɖo ale gbegbe. Míete mía nɔewo ƒe dekɔnuwo gɔme sese vivivi. Sukuvi siwo tso duta siwo Eŋlisigbea menya dona na tututu o la domenɔnɔ na míekpɔ kuxi siwo míado goe ne míele gbe bubu srɔ̃m. Kaka ɣleti atɔ̃ nava yi la, míewu míaƒe hehexɔxɔa nu eye woɖo mí ɖe dukɔ 27 me. Sukunuwugbea va yi, eye le ŋkeke aɖewo megbe la, míeva New York City nɔ Queen Elizabeth, si nye meli si akɔ mí ayi Europa la lalam.\nMíaƒe Dɔdasi Gbãtɔ le Duta\nAfikae woɖo mí ɖo? Portugal! Míeva ɖo Lisbon le November 1959 me. Alesi míawɔ atrɔ ɖe gbe kple dekɔnu yeye ŋu dze ŋgɔ mí azɔ. Le ƒe 1959 me la, dukɔmevi siwo de miliɔn 9 kloe la dometɔ 643 ye nye Ðasefo veviedonulawo nɔ Portugal. Gake womeda asi ɖe míaƒe gbeƒãɖeɖedɔa dzi le se nu o. Togbɔ be Fiaɖuƒe Akpatawo nɔ mía si hã la, dzesi aɖeke menɔ wo ŋu woakpɔ le gota o.\nEsi dutanyanyuigblɔla si nye Elsa Piccone fia Portugalgbe mí vɔ la, mía kple Hazel míesrã hame kple ƒuƒoƒo siwo le Lisbon, Faro, Evora, kple Beja godoo la kpɔ. Emegbe le ƒe 1961 me la, nuwo te tɔtrɔ. Menɔ Biblia srɔ̃m kple ɖekakpui aɖe si ŋkɔe nye João Gonçalves Mateus. Etso nya me be yeanye Kristotɔ akpaɖekedzimadela le asrafodɔ wɔwɔ ƒe nyaa me. Ema megbe kpuie la, woyɔm va kpovitɔwo ƒe dɔwɔƒegã hebia gbem. Nu wɔnuku aɖe dzɔ! Le ŋkeke ʋɛ aɖewo megbe la, wona ŋkeke 30 mí be ele be míadzo le dukɔa me! Edzɔ ɖe Eric kple Christina Britten kpakple Domenick kple Elsa Piccone hã dzi nenema.\nMebia be woadrɔ̃ nya na mí eye woɖe mɔ na mí be míakpɔ adzamekpovitɔwo ƒe amegã. Egblɔ nusita wobe míadzo na mí tẽ eye wòyɔ ŋkɔ aɖe na mí—João Gonçalves Mateus—nye Biblia-nusrɔ̃via! Egblɔ be Portugal menye Britain woaɖe mɔ ɖe dɔgbegbe ŋu le mawusubɔsubɔnyawo ta o. Eyata míedzo le Portugal eye mía kple João míegase mía nɔewo ŋkɔ o. Dzidzɔ ka gbegbee nye si wònye esi míekpɔ woa kple srɔ̃a kple vinyɔnuvi etɔ̃ le Portugal Betel yeyea ŋukɔgbe le ƒe 26 megbe! Subɔsubɔdɔ si míewɔ le Portugal mezu dzodzro o!—Korintotɔwo I, 3:6-9.\nDu bubu ka mee woɖo mí ɖo? Nu wɔnuku! Spain, le míaƒe axadzi ko. Aɖatsi yɔ ŋku dzi na mí míetsɔ ɖo ketekee le February 1962 me le Lisbon heɖo ta Madrid.\nTɔtrɔ Ðe Dekɔnu Bubu Ŋu\nLe Spain la, ehiã be míasrɔ̃ gbeƒãɖeɖe kple kpekpewo wɔwɔ le adzame. Zi geɖe ne míele gbeƒã ɖem la, míegena ɖe aƒe eve siwo te ɖe wo nɔewo ŋu me gbeɖe o. Ne míeɖi ɖase le ʋɔtru aɖe nu vɔ la, míedzona yia mɔdodo bubu dzi, ɖe xɔ bubu gbɔ. Ema na menɔ bɔbɔe na kpovitɔwo—alo nunɔlawo—be woalé mí o. Ðo ŋku edzi be Fasi, Katolikotɔwo ƒe dzizizidziɖuɖu, tee míenɔ eye woxe mɔ ɖe míaƒe gbeƒãɖeɖedɔa nu. Be woagade dzesii be amedzrowoe míenye o ta la, míetsɔ Spain ŋkɔwo. Ŋkɔnyee nye Pablo azɔ, eye Hezel tɔe nye Juana.\nLe Madrid nɔnɔ ɣleti ʋɛ aɖewo megbe la, woɖo mí ɖe nutome sue dɔ me le Barcelona. Míesrã hame vovovowo kpɔ le dugãa me, eye zi geɖe la, míenɔa ɖesiaɖe gbɔ kwasiɖa eve alo etɔ̃. Nusita sasrãkpɔa xɔa ɣeyiɣi ma gbegbee nye be míesrãa agbalẽ me nusɔsrɔ̃ ƒuƒoƒo ɖesiaɖe kpɔ abe hamewo ene, eye zi geɖe la, efia be míasubɔ ƒuƒoƒo eve kwasiɖa ɖesiaɖe.\nGbetɔame aɖe si Míenɔ Mɔ Kpɔm na O\nLe ƒe 1963 me la, wokpe mí be míava wɔ nutome gã dzikpɔdɔ le Spain. Be míasubɔ Ðasefo veviedonula siwo de 3,000 kloe la, ele be míasrã nutome sue asieke si nɔ anyi ɣemaɣi kpɔ akpe dukɔ bliboa ɖo. Míewɔ míaƒe nutome sue takpekpe siwo míewɔna le adzame siwo míaŋlɔ be akpɔ o la dometɔ aɖewo le avewo me le Seville gbɔ, le agble aɖe si te ɖe Gijon gbɔ dzi, kple le tɔsisiwo to le Madrid, Barcelona, kple Logroño gbɔ.\nBe madze aʋa ɖi la, medoa ŋgɔ léa ŋku ɖe afisiwo mɔdodo siwo te ɖe mía ŋu la to, siwo dzi míasi ato ne wòva hiã le aƒeme yi aƒeme gbeƒãɖeɖedɔa wɔwɔ me. Gbeɖeka esime míenɔ gbeƒã ɖem le Madrid la, mía kple Ðasefo bubu míenɔ dziƒoxɔ aɖe dzi esime míese ɣlidodo le anyime. Esi míeɖiɖi ɖe anyime la, nyɔnuvi ƒewuiviwo ƒe ƒuƒoƒo aɖe, siwo nye Katolikotɔwo ƒe ƒuƒoƒo aɖe si ŋkɔe nye Hijas de María (Maria ƒe Vinyɔnuviwo) me tɔwo nɔ afima. Wonɔ nu xlɔ̃m nutoa me tɔwo tso mía ŋu. Nya aɖeke meli míagblɔ woase o, eye mekpɔe be ele be míadzo enumake ne menye nenema o la, kpovitɔwo ava lé mí. Eyata míesi dzo—kaba!\nSpain nɔnɔ le ƒe mawo me nye dzidzɔ ale gbegbe. Míenɔ agbagba dzem be míade dzi ƒo na nɔviŋutsu kple nɔvinyɔnu veviedonula siwo nɔ afima, kpakple mɔɖela veviwo. Womevɔ̃na be woate ŋu ade yewo gaxɔ me o, eye wonɔ te ɖe agbemenuhiahiãwo ƒe anyimanɔmanɔ nu zi geɖe kple susu be yewoaɖe gbeƒã Mawu Fiaɖuƒe ŋuti nyanyuia eye yewoaɖo hamewo ahatu wo ɖo.\nLe ɣeyiɣi sia me la, nya vɔ̃ aɖe hã va tu mí. Hazel ɖe nyaa me ale: “Le ƒe 1964 me la, danye, si nye Ðasefo wɔnuteƒe, la ku. Nya sesẽe wònye tu mí be wòbu ɖe mí dze mamlɛ aɖeke maɖomaɖo kplii. Dutanyanyuigbɔgblɔdɔ me vɔsa aɖewoe nye sia si me ame bubu geɖe hã to.”\nLe mía yometiti ƒe geɖe megbe la, Franco-dziɖuɖu da asi ɖe míaƒe dɔa dzi le senu mlɔeba le July ƒe 1970 me. Fiaɖuƒe Akpatawo siwo woʋu azɔ do dzidzɔ na mía kple Hazel ale gbegbe, woʋu gbãtɔ le Madrid eye evelia le Lesseps, Barcelona. Zi geɖe la woŋlɔa wo ŋu dzesiwo wololona eye akaɖiwo nɔa dzesiawo me. Míedi be amewo nanya be woda asi ɖe mía dzi le senu eye míexɔ anyinɔ! Le ɣeyiɣi ma me, si nye ƒe 1972 me la, Ðasefo siwo ade 17,000 kloe ye nɔ Spain.\nƔemaɣi lɔƒoe mese nya nyui dedziƒoname aɖe tso England. Fofonye va srã mí kpɔ le Spain le ƒe 1969 me. Alesi Spain Ðasefowo wɔ nu ɖe eŋui wɔ dɔ ɖe edzi ale gbegbe be wòte Biblia sɔsrɔ̃ esime wòtrɔ yi England. Eye le ƒe 1971 me la, mese be Papa xɔ nyɔnyrɔ! Enye nusi wɔ dɔ ɖe ame dzi ale gbegbe esime míeɖi tsa yi aƒe eye esi wòzu nɔvinyeŋutsu Kristotɔ ta la, eyae do gbe ɖa míeɖu nu. Ƒe 20 kple edzivɔ sɔŋ ye melala ŋkeke ma ƒe vava. Nɔvinyeŋutsu Bob kple srɔ̃a Iris, va zu Ðasefowo le ƒe 1958 me. Wo viŋutsu, Phillip kple srɔ̃a Jean, le nutome sue dɔ wɔm le Spain fifia. Edzɔa dzi na mí ale gbegbe be wole subɔsubɔm le dukɔ nyui ma me.\nNu Wɔnuku si Míekpɔ Nyitsɔ Laa\nLe February 1980 me la, Dziɖuha la me tɔ aɖe va srã mí kpɔ le Spain abe alɔdzewo dzikpɔla ene. Ewɔ nuku nam esime wògblɔ nam be yedi be yeazɔ kplim le gbeadzi. Nyemenya kura be ŋku lém wònɔ ɖe ŋunye o! Emegbe le September me la, wokpe mí be míaʋu ava xexeame ƒe dɔwɔƒegã le Brooklyn, New York! Ewɔ nuku na mí ale gbegbe. Togbɔ be dzodzo le mía nɔvi Spaintɔwo gbɔ te ɖe mía dzi hã la, míexɔ amekpekpea. Va ɖo ɣemaɣi la, Ðasefo 48,000 ye nɔ afima!\nEsi míenɔ dzodzom la, nɔviŋutsu aɖe tsɔ kotokumegaƒoɖokui aɖe kem. Eŋlɔ mawunyakpukpui eve ɖe edzi—“Lucas 16:10; Lucas 17:10.” Egblɔ be mɔfiame kpukpuiwoe wonye nam. Luka 16:10 te gbe ɖe edzi be míawɔ nuteƒe le nu suetɔwo me, eye Luka 17:10 gblɔ be “dɔla madzemadzewo míenye” eyata susu aɖeke meli si ta míaƒo adegbe o. Mekpɔe dze sii ɣesiaɣi be nuka kee míeɖawɔ le Yehowa ƒe subɔsubɔdɔa me o, mí Kristotɔ ɖeadzɔgbewo ƒe dɔ koe wònye míewɔ.\nNu Wɔnuku si Nye Lãmegbegblẽ\nLe ƒe 1990 me la, dzidɔ te fuɖeɖe nam. Mlɔeba wova wɔ dɔ nam hede ga sue aɖe lãme nam si ana nye dzi ŋu ʋukawo me naʋu. Le lãmemasẽmasẽ ƒe ɣeyiɣi sesẽ sia me la, Hazel kpe ɖe ŋunye le mɔ geɖe nu, eyae kɔa akplo siwo le kpekpem si nyemate ŋu akɔ o. Emegbe le May 2000 me la, wode elektrikmɔ̃ aɖe si akpɔ ŋusẽ ɖe nye dzi ƒe tsotso dzi la lãme nam. Aleke gbegbe mɔ̃ sia na nɔnɔmea nyo wui enye si!\nLe ƒe 50 siwo va yi me la, mía kple Hazel míekpɔe be Yehowa ƒe alɔ meto ɖe eme o eye be eƒe tameɖoɖowo vaa eme le eƒe ɣeyiɣi ɖoɖi dzi, ke menye le mía tɔ dzi o. (Yesaya 59:1; Xabakuk 2:3) Nu wɔnuku dodzidzɔname geɖe su mía si le agbe me, ʋɛ aɖewo siwo wɔ nublanui hã dzɔ ɖe mía dzi, gake Yehowa lé mí ɖe te le wo katã me. Le Yehowa ƒe amewo ƒe xexeame katã ƒe dɔwɔƒegã afisia la, enye dzidzɔ na mí be mɔnukpɔkpɔ sua mía si gbesiagbe míedoa go Dziɖuha la me tɔwo. Mebiaa ɖokuinye ɣeaɖewoɣi be, ‘Nyateƒee wònye be míele afisia?’ Enye amenuveve. (Korintotɔwo II, 12:9) Míeka ɖe edzi be Yehowa ayi edzi akpɔ mía ta tso Satana ƒe aɖaŋu vɔ̃wo me eye wòatɔ kpɔ ɖe mía ŋu be míate ŋu ava nɔ eƒe dziɖuɖu dzɔdzɔe si aɖu anyigbaa dzi la te gbeɖeka.—Efesotɔwo 6:11-18; Nyaɖeɖefia 21:1-4.\nStrangeways Gaxɔ, Manchester, si nye gaxɔ gbãtɔ si me menɔ\nMíaƒe Austin Seven ʋu si míezã le nutome sue dɔa me le England\nTakpekpe aɖe si míewɔ le adzame le Cercedilla, Madrid, Spain, le ƒe 1962 me\nLe kplɔ̃ si dzi míeɖoa agbalẽwo ɖo ne míele ɖase ɖim le Brooklyn la gbɔ\nƉoe Ɖe Amewo Ɖoe Ɖe Amewo Agbe Si Me Nu Wɔnukuwo Le Le Yehowa Subɔsubɔ Me\nw01 10/1 axa 24-29


“Mama aɖeke naganɔ ŋutilã la me o, . . . Eŋutinuwo nalé be na wo nɔewo sɔsɔe.”—1 KOR. 12:25.\n1. Aleke nèse le ɖokuiwò me esime nège ɖe gbɔgbɔmeparadisoa me le gɔmedzedzea me?\nESI míedo tso xexe vɔ̃ɖi sia me hete hadede kple Yehowa ƒe amewo la, anɔ eme godoo be míekpɔ dzidzɔ ŋutɔ ɖe lɔlɔ̃ kple ɖetsɔleme manyagblɔ si míekpɔ le Mawu ƒe amewo dome la ŋu. Aleke woƒe nɔnɔme to vovo tso amemabula, fuléla, kple dzrehela siwo le Satana ƒe kpɔkplɔ te tɔwo gbɔe nye esi! Míeva ge ɖe gbɔgbɔmeparadiso si me ŋutifafa kple ɖekawɔwɔ yɔ fũu la me.—Yes. 48:17, 18; 60:18; 65:25.\n2. (a) Nu kae ate ŋu akpɔ ŋusẽ ɖe ale si míebua amewoe dzi? (b) Nu kae wòahiã be míawɔ?\n2 Gake ɖewohĩ esi ɣeyiɣiawo va nɔ yiyim la, míeva tsɔ míaƒe ŋku madeblibo siwo mekpɔa nuwo nyuie o la va le mía nɔviwo kpɔmee. Le esi eteƒe be míanɔ ŋku lém ɖe gbɔgbɔmenɔnɔme nyui siwo katã le wo si ŋu la, míaƒe blibomademade ate ŋu awɔe be míanɔ woƒe vodada suesuewo bum vodada gãwoe. Ne míagblɔe kpuie la, míeŋlɔna be be ele be míabu wo abe ale si Yehowa bua woe ene. Ne ele alea le mía gome la, ke fifiae nye ɣeyiɣi si me wòle be míatrɔ asi le míaƒe nuŋububu ŋu, eye míana wòawɔ ɖeka kple Yehowa ƒe nukpɔsusu si me kɔ ƒãa la.—2 Mose 33:13.\nAle Si Yehowa Bua Mía Nɔviwoe\n3. Nu kae Biblia tsɔ Kristo hamea sɔ kple?\n3 Abe ale si apostolo Paulo ŋlɔe ɖe 1 Korintotɔwo 12:2-26 ene la, etsɔ Kristotɔ amesiaminawo ƒe hamea sɔ kple ŋutilã si ŋu “ŋutinu geɖewo le.” Abe ale si ŋutilã ƒe ŋutinuwo to vovo tso wo nɔewo gbɔe ene la, nenema kee hamea me tɔwo ƒe amenyenyewo kple ŋutetewo to vovo kurae. Ke hã, Yehowa ya kpɔa ŋudzedze ɖe wo katã ŋu. Elɔ̃a hamea me tɔ ɖe sia ɖe, eye wòdea asixɔxɔ eŋu. Eya ta Paulo ɖo aɖaŋu sia kpee na mí be, ele be hamea me tɔwo “nalé be na wo nɔewo sɔsɔe.” Esia wɔwɔ ate ŋu asesẽ ŋutɔ, elabena amewo ƒe amenyenye ate ŋu ato vovo tso mía tɔ gbɔ.\n4. Nu ka tae wòate ŋu ahiã be míawɔ asitɔtrɔ le ale si míebua mía nɔviwoe ŋu?\n4 Ate ŋu adzɔ gɔ̃ hã be míaƒe susu katã nanɔ mía nɔviwo ƒe gbɔdzɔgbɔdzɔwo ŋu. Ne míele esia wɔm la, ke le nyateƒe me la, ɖeko wòle abe míele fotoɖemɔ sue aɖe si kpɔa teƒe sue aɖe ko la zãm ene. Gake le Yehowa gome la, ale si wòkpɔa mía nɔviwo le ko abe fotoɖemɔ gã aɖe, si tea ŋu kpɔa nu si wole fotoa ɖemee kple teƒe siwo katã ƒo xlãe siaa la ene. Ate ŋu adzɔ be míeléa ŋku ɖe mía nɔviwo ƒe nɔnɔme siwo medzɔa dzi na mí o la ŋu tsitotsito, evɔ Yehowa ya léa ŋku ɖe ame bliboa, si ƒe akpa aɖee nye eƒe nɔnɔme nyuiwo katã la, ŋu. Zi ale si míedzea agbagba be míaɖi Yehowa geɖe wui la, zi nenemae míetea ŋu kpea asi ɖe eŋu be lɔlɔ̃ kple ɖekawɔwɔ nɔa hamea me.—Ef. 4:1-3; 5:1, 2.\n5. Nu ka tae mesɔ be míanɔ ʋɔnu drɔ̃m mía nɔviwo o?\n5 Yesu nyae nyuie be amegbetɔ madeblibowo lɔ̃a ʋɔnudɔdrɔ̃ wo nɔviwo zi geɖe. Eɖo aɖaŋu be: “Midzudzɔ ʋɔnudɔdrɔ̃, ne woagadrɔ̃ ʋɔnu mi o.” (Mat. 7:1) De dzesii be Yesu megblɔ be: “Migadrɔ̃ ʋɔnu o,” ke boŋ egblɔ be: “Midzudzɔ ʋɔnudɔdrɔ̃.” Enyae be fɔbubu amewo nye numame na yeƒe nyaselawo xoxo. Ðe wòate ŋu anye be nɔnɔme ma le mía sia? Ne nɔnɔme ma le mía si la, ele be míadze agbagba vevie bene míatrɔ, ne menye nenema o la, woadrɔ̃ fɔbuʋɔnu mí. Ame ka koŋ ye míawo ya míenye be míadrɔ̃ ʋɔnu ame aɖe si zãm Yehowa le heɖoe agbanɔamedzinɔƒe le hamea me, alo agblɔ be medze be wòanɔ hamea me o? Gbɔdzɔgbɔdzɔ aɖewo anya nɔ nɔvi aɖe ŋu, gake ne Yehowa kpɔtɔ le ŋudzedze kpɔm ɖe eŋu la, ɖe wòasɔ be míagblɔ be míedi be míakpɔe kple ŋku oa? (Yoh. 6:44) Ðe míeka ɖe edzi ŋutɔŋutɔ be Yehowae le eƒe habɔbɔa kplɔm, eye ne asitɔtrɔ aɖewo hiã la, aɖe afɔ le ɣeyiɣi nyuitɔ dzia?—Xlẽ Romatɔwo 14:1-4.\n6. Aleke Yehowa bua esubɔlawoe?\n6 Nane si wɔ nuku le Yehowa ŋue nye be, ate ŋu akpɔ ame si tɔgbi Kristotɔ ɖe sia ɖe ate ŋu ava zu ne eva de blibo le xexe yeyea me adze sii. Enya gbɔgbɔmeŋgɔyiyi siwo wowɔ xoxo hã. Eya ta susu aɖeke meli si tae wòanɔ ŋku lém ɖe vodada ɖe sia ɖe ŋu tsitotsito o. Míexlẽ le Psalmo 103:12 be: ‘Ale si ɣedzeƒe didi tso ɣetoɖoƒe gbɔe la, nenema wòte míaƒe dzidadawo ɖa boo tso mía gbɔe.’ Ðe esia medoa dzidzɔ na mí ŋutɔ oa?—Ps. 130:3.\n7. Nu kae míesrɔ̃ tso ale si Yehowa bu David me?\n7 Ŋɔŋlɔawo ɖee fia mí be ŋutete ɖedzesi le Yehowa si be wòalé ŋku ɖe amewo ƒe nɔnɔme nyuiwo ŋu. Mawu gblɔ le esubɔla David ŋu be, enye ‘ame si lé yeƒe seawo me ɖe asi, eye wòdze ye yome kple eƒe dzi blibo hewɔ nu si ɖeɖe ko nyo le ye ŋkume.’ (1 Fia. 14:8) Míenyae be David wɔ nu manyomanyo aɖewo. Gake Yehowa tiae be yeatsɔ yeƒe susu aɖo nyui siwo David wɔ ŋu, elabena enyae be David ƒe dzi me kɔ.—1 Kron. 29:17.\nBu Nɔviwòwo Abe Ale Si Yehowa Bua Woe Ene\n8, 9. (a) Mɔ ka nue míate ŋu anɔ abe Yehowa ene le? (b) Aleke míate ŋu awɔ esia ƒe kpɔɖeŋui, eye nu kae míate ŋu asrɔ̃ tso eme?\n8 Yehowa ate ŋu anya nu si le ame ƒe dzi me, gake míawo ya míate ŋui o. Esia ŋutɔ ɖeɖe dzaa nye susu aɖe si ta mele be míanɔ ʋɔnu drɔ̃m mía nɔviwo o ɖo. Míenya nu siwo katã ʋãa ame bubuwo hafi wowɔa nanewo o. Ele be míadze agbagba asrɔ̃ Yehowa to asaƒoƒo na ŋkuléle ɖe mía nɔviwo ƒe vodada—siwo nu ava yi mlɔeba la—ŋu. Ðe manyo ŋutɔ be míaɖoe be míanɔ abe Mawu ene le go sia me oa? Ne míewɔnɛ alea la, ana be ŋutifafa nanɔ mía kple mía nɔviŋutsuwo kple nɔvinyɔnuwo dome.—Ef. 4:23, 24.\n9 Míawɔ esia ƒe kpɔɖeŋu ale: Tsɔe be aƒe aɖe dome gblẽ—tsitrɔnu si woɖo ɖe zingliawo to tsɔ trɔa dzitsi la kaka, fesreawo gbã, eye xɔdzisasrãwo fo. Ne ame akpa gãtɔ kpɔ aƒe sia la, ɖeko woaƒo nya ta be, etɔ ŋku, ele be woamui aƒu anyi. Gake ame bubu aɖe hã ate ŋu abui bubui kura. Ate ŋu akpɔ nu ayi ŋgɔ wu nu siwo gblẽ le aƒea ŋu ko ahakpɔe be gliawo kple gɔmeɖoanyia gakpɔtɔ sesẽ, eye be woate ŋu aɖɔ aƒea ɖo. Nenye be eƒle aƒea, dzra nu siwo gblẽ le eŋu la ɖo heɖo atsyɔ̃ nɛ la, ame siwo tso eme va yina la agblɔ be, aƒe nyui kae nye esi! Ðe míate ŋu anɔ abe ame sia si wɔ dɔ le aƒea ŋu heɖɔe ɖo la enea? Ðe míate ŋu akpɔ mía nɔviwo ƒe nɔnɔme nyuiwo kple gbɔgbɔmeŋgɔyiyi siwo woagate ŋu ava wɔ la adze si, tsɔ wu be míanɔ ŋku lém ɖe woƒe gbagbãƒewo ŋua? Ne míewɔnɛ alea la, míava lɔ̃ mía nɔviwo abe ale si Yehowa lɔ̃ woe ene le gbɔgbɔmenɔnɔme nyui siwo le wo si la ta.—Xlẽ Hebritɔwo 6:10.\n10. Aleke aɖaŋuɖoɖo si dze le Filipitɔwo 2:3, 4 akpe ɖe mía ŋui?\n10 Apostolo Paulo ɖo aɖaŋu aɖewo siwo ate ŋu akpe ɖe mía ŋu le ƒomedodo si le mía kple hamea me tɔwo katã dome la tutuɖo me. Exlɔ̃ nu Kristotɔwo be: “[Migawɔ] naneke le dzrehehe ta alo le ɖokuiŋububu akpa ta o, ke boŋ miatsɔ ɖokuibɔbɔ abu ame bubuwo be wonye gã wu mi, eye miaƒe ŋku naganɔ mia ŋutɔwo ƒe nuwo ƒe nyonyo ɖeɖe ko ŋu o, ke nenɔ ame bubuwo tɔ hã ƒe nyonyo ŋu.” (Fp. 2:3, 4) Ðokuibɔbɔ akpe ɖe mía ŋu be nukpɔsusu si da sɔ nanɔ mía si ku ɖe ame bubuwo ŋu. Ðetsɔtsɔ le amewo ƒe nyonyo me kple ŋkuléle ɖe woƒe nɔnɔme nyuiwo ŋu akpe ɖe mía ŋu be míanɔ wo bum abe ale si Yehowa bua woe ene.\n11. Tɔtrɔ kawoe na be nuwo va trɔ le hameawo me?\n11 Le míaƒe ŋkeke siawo me la, xexea me ƒe nudzɔdzɔwo wɔe be ame geɖe va le ʋuʋum tso wo de le du bubuwo me yim. Dugã aɖewo me va yɔ fũu kple ame siwo tso dukɔ vovovowo me. Ame siwo ʋu va míaƒe nutoawo me nyitsɔ laa dometɔ aɖewo va le ɖe tsɔm le Biblia me nyateƒea me, eye wova le ɖeka wɔm kpli mí le Yehowa subɔsubɔ me. Ame siawo “tso dukɔwo kple towo kple ame ƒomeviwo kpakple gbegbɔgblɔwo katã me.” (Nyaɖ. 7:9) Esia wɔe be le mɔ aɖe nu la, míaƒe hameawo dometɔ geɖe va zu dukɔ vovovo me tɔwo ƒe hamewo.\n12. Nukpɔsusu kae wòhiã be wòayi edzi anɔ mía si ku ɖe mía nɔewo ŋu, eye nu ka tae esia wɔwɔ ate ŋu asesẽ?\n12 Ehiã be míadze agbagba geɖe wu be nukpɔsusu si sɔ nanɔ mía si ku ɖe mía nɔewo ŋu le míaƒe hamea me. Esia bia be míana apostolo Petro ƒe aɖaŋu si wòɖo be míaɖe “nɔvilɔlɔ̃ si me alakpa mele o” afia, eye ‘míalɔ̃ mía nɔewo vevie tso dzi me’ nanɔ susu me na mí. (1 Pet. 1:22) Lɔlɔ̃ kple ɖetsɔleme vavã tutuɖo le hame si me dukɔ vovovo me tɔwo le ate ŋu asesẽ. Mía hatitadeagulawo ƒe dekɔnuwo, agbalẽnyanya, ganyawo ƒe nɔnɔme, kple woƒe gbegbɔgblɔwo ate ŋu ato vovo kura tso mía tɔwo gbɔ. Ðe wo dometɔ aɖewo ƒe nuŋububu kple ale si wowɔa nui gɔme sese sesẽna na wòa? Ðewohĩ nenemae wòle le woawo hã gome ku ɖe wò hã ŋuwò. Ke hã, woxlɔ̃ nu mí katã be: “Milɔ̃ nɔviwo ƒe habɔbɔ blibo la katã.”—1 Pet. 2:17.\n13. Asitɔtrɔ kae wòate ŋu ahiã be míawɔ le míaƒe nuŋububu ŋu?\n13 Ate ŋu ahiã be míawɔ asitɔtrɔ aɖewo le míaƒe nuŋububu ŋu ale be míate ŋu akeke mía ɖokui le lɔlɔ̃ ɖeɖe fia mía nɔviwo katã me. (Xlẽ 2 Korintotɔwo 6:12, 13.) Ðe míede dzesii be míegblɔ kpɔ be, “Menye nazã bum mele o, gake . . . ” eye míeyi edzi gblɔ nɔnɔme manyomanyo aɖewo siwo míebuna be wobɔ le gbegbɔgblɔ aɖe dolawo domea? Nya sia tɔgbi gbɔgblɔ ana míakpɔe be ahiã be míaɖe nazãbubu si gakpɔtɔ be ɖe míaƒe dzi ƒe gogloƒe la ɖa. Míate ŋu abia mía ɖokuiwo be, ‘Ðe medzea agbagba edzidzi be madze si ame siwo ƒe dekɔnu to vovo na tɔnyea?’ Ame ɖokui me dzodzro alea akpe ɖe mía ŋu be míalɔ̃ xexea me katã ƒe nɔviwo ƒe habɔbɔa ahakpɔ ŋudzedze ɖe eŋu geɖe wu.\n14, 15. (a) Gblɔ ame siwo wɔ asitɔtrɔ le ale si wobua amewoe ŋu la ƒe kpɔɖeŋuwo. (b) Aleke míate ŋu asrɔ̃ woe?\n14 Biblia ƒo nu tso ame siwo wɔ asitɔtrɔ le woƒe nuŋububu ŋu ƒe kpɔɖeŋu nyuiwo ŋu; wo dometɔ ɖekae nye apostolo Petro. Esi Petro nye Yudatɔ ta la, malɔ̃ be yeage ɖe Trɔ̃subɔdukɔ me tɔ aɖeke ƒe aƒe me o. Wò ya bu ale si wòse le eɖokui me esime wobia tso esi be wòayi Trɔ̃subɔdukɔ me tɔ aʋamatsomatsotɔ Kornelio ƒe aƒe me ŋu kpɔ! Petro wɔ asitɔtrɔ le eƒe nuŋububu ŋu esi wòkpɔe be Mawu ƒe lɔlɔ̃nue wònye be dukɔwo katã me tɔwo nava zu Kristo hamea me tɔwo ta. (Dɔw. 10:9-35) Enɔ na Saul si wova yɔ emegbe be apostolo Paulo hã be wòawɔ asitɔtrɔwo ahadzudzɔ nazãbubu. Elɔ̃ ɖe edzi be yelé fu Kristotɔwo ale gbegbe be, ‘yenɔ Mawu ƒe hame la yome tim wògbɔ eme, henɔ edome gblẽm.’ Ke hã, esi Aƒetɔ Yesu ɖɔ Paulo ɖo la, ewɔ tɔtrɔ gãwo eye wòte mɔfiame xɔxɔ tso ame siwo yome wòtina tsã la gbɔ gɔ̃ hã.—Gal. 1:13-20.\n15 Ðikeke mele eme o be Yehowa ƒe gbɔgbɔa akpe ɖe mía ŋu be míate ŋu awɔ asitɔtrɔ le ale si míewɔa nui me. Ne míede dzesii be nazãbubu vi aɖe be ɖe míaƒe dzi me la, mina míadze agbagba vevie aɖee aƒu gbe, eye ‘míawɔ ɖeka le gbɔgbɔ la me le ŋutifafa ƒe nublanu la me.’ (Ef. 4:3-6) Biblia de dzi ƒo na mí be “[míado] lɔlɔ̃, elabena enye ɖekawɔwɔ ƒe nublanu deblibo.”—Kol. 3:14.\nYehowa Sɔsrɔ̃ Le Míaƒe Subɔsubɔdɔa Me\n16. Nu kae nye Mawu ƒe tameɖoɖo ku ɖe amewo ŋu?\n16 Apostolo Paulo ŋlɔ bena: “Ameŋkumekpɔkpɔ aɖeke mele Mawu gbɔ o.” (Rom. 2:11) Enye Yehowa ƒe tameɖoɖo be dukɔwo katã me tɔwo nava de ta agu na ye. (Xlẽ 1 Timoteo 2:3, 4.) Be esia nava eme la, ewɔ ɖoɖo be woagblɔ “nya nyui mavɔ” la na “dukɔ sia dukɔ kple to sia to kple gbegbɔgblɔ sia gbegbɔgblɔ kpakple ame ɖe sia ɖe ƒomevi.” (Nyaɖ. 14:6) Yesu gblɔ be: “Agble lae nye xexea.” (Mat. 13:38) Aleke esia ka mia kple wò ƒometɔ kplikplikpliwoe?\n17. Aleke míate ŋu akpe ɖe ame ɖe sia ɖe ƒomevi ŋui?\n17 Menye ame sia ame ŋue ŋutete le be wòatsɔ Fiaɖuƒe nya nyuia ayi na amewo le xexea ƒe mlɔenuwo o. Ke hã, míate ŋu agblɔ gbedeasi sia na ame siwo tso anyigba ƒe akpa sia akpa siwo va le míaƒe anyigbamama me. Ðe míenɔa ŋudzɔ be míawɔ mɔnukpɔkpɔ siwo aʋu ɖi na mí ŋu dɔ atsɔ aɖi ɖase na ame ɖe sia ɖe ƒomevi, ke menye be míanɔ ɖase ɖim na ame siwo míeɖea gbeƒã na ƒe geɖe nye esia ɖeɖe ko oa? Ðe manyo be nàɖoe kplikpaa be yeaɖe gbeƒã na ame siwo womeɖi ɖase na tsitotsito kpɔ o la oa?—Rom. 15:20, 21.\n18. Ðetsɔleme kae Yesu ɖe fia amewo?\n18 Yesu se le eɖokui me be ehiã be yeakpe ɖe amewo katã ŋu. Eya ta menye nuto ɖeka me koe wòɖe gbeƒã le o. Biblia me nuŋlɔɖi aɖe gblɔ na mí be: “Yesu yi ɖato duawo kple kɔƒeawo katã me.” Eye “esi wòkpɔ amehaawo la, woƒe nu wɔ nublanui nɛ,” eye wògblɔ be ehiã be woakpe ɖe wo ŋu.—Mat. 9:35-37.\n19, 20. Mɔ siwo dzi míato aɖe ɖetsɔleme si Yehowa kple Yesu ɖe fia amewo afia dometɔ aɖewo ɖe?\n19 Mɔ siwo dzi nàte ŋu ato aɖe nɔnɔme sia tɔgbi afia dometɔ aɖewo ɖe? Ame aɖewo dzea agbagba ɖea gbeƒã le woƒe anyigbamama ƒe akpa siwo womekpena ɖo edziedzi o la me. Teƒe siawo ate ŋu anye afi siwo asixɔ gãwo le, tsaɖibɔwo me, ʋutɔɖoƒewo, alo aƒe gãgã siwo me yiyi menɔa bɔbɔe o la ŋkume. Ame aɖewo dze agbagba srɔ̃ gbe yeyewo bene woate ŋu aɖi ɖase na gbe vovovo dola aɖewo siwo va le woƒe nutoa me alo amewo ƒe ƒuƒoƒo siwo womeɖea gbeƒã na edziedzi tsã o la le wo degbe me. Ale si wodoa gbe na ame le wo degbea me sɔsrɔ̃ ate ŋu ana woakpɔe be ètsɔa ɖe le yewoƒe nyonyo me ale gbegbe. Ne ŋutete mele mía ŋu be míasrɔ̃ gbe bubu o la, ɖe míate ŋu ade dzi ƒo na ame siwo te ŋu le esrɔ̃m la? Kakaɖedzitɔe la, míadi gbeɖe be míaɖe dzi le ame siwo le agbagba dzem be yewoaɖe gbeƒã na du bubu me tɔwo la ƒo alo ahe nya ɖe wo ŋu o. Amewo katã ƒe agbe xɔ asi le Mawu ŋkume, eye míawo hã míedi be míabu nuwo ŋu nenema ke.—Kol. 3:10, 11.\n20 Be míabu amewo abe ale si Mawu bua woe ene bia hã be míaɖe gbeƒã na amewo katã eɖanye nɔnɔme ka mee wole o. Wo dometɔ aɖewo ate ŋu anye aƒemanɔsitɔwo, ame siwo meléa be na wo ɖokuiwo o, alo ame siwo nɔa agbe gbegblẽ. Ne ame aɖe mewɔ nu ɖe mía ŋu nyuie o la, mele be esia nana be nukpɔsusu manyomanyo nanɔ mía si ku ɖe du alo gbegbɔgblɔ si me tɔ wònye la me tɔwo katã ŋu o. Ame aɖewo wɔ nu manyomanyo ɖe Paulo ŋu, gake meɖe mɔ ema na be wòdzudzɔ gbeƒãɖeɖe na ame mawo detɔwo o. (Dɔw. 14:5-7, 19-22) Eka ɖe edzi be wo dometɔ aɖewo akpɔ ŋudzedze ɖe nya nyuia ŋu.\n21. Ne èbua amewo abe ale si Yehowa bua woe ene la, aleke wòakpe ɖe ŋuwòe?\n21 Eme kɔ na mí ƒãa fifia be nukpɔsusu si sɔ—si nye Yehowa ƒe nukpɔsusu—ƒe amesinɔnɔ hiã le nuwɔwɔ ɖe nɔvi siwo le míaƒe nutoa me, esiwo le xexea me godoo, kple ame siwo míeɖia ɖase na, ŋu me. Zi ale si míetea ŋu ɖea Yehowa ƒe nukpɔsusu fiana geɖe wu la, zi nenemae míenaa ŋutifafa kple ɖekawɔwɔ nɔa anyi geɖe wui. Eye míasu te nyuie akpe ɖe amewo ŋu be woalɔ̃ Yehowa, Mawu ‘si medea ame dzi o,’ ame si ɖea ɖetsɔleme lɔlɔ̃tɔe fiaa amewo katã, “elabena wo katã la eƒe asinudɔwɔwɔwo wonye.”—Hiob 34:19.\n• Nukpɔsusu kae mele be wòanɔ mía si ku ɖe mía nɔviwo ŋu o?\n• Aleke míate ŋu asrɔ̃ Yehowa le ale si míebua mía nɔviwoe me?\n• Nu kae nèsrɔ̃ tso ale si wòle be míabu mía nɔviwo ƒe xexea me katã ƒe habɔbɔa ŋu me?\n• Aleke míate ŋu asrɔ̃ ale si Yehowa bua amewoe le míaƒe subɔsubɔdɔa me?\nAleke nàwɔ ate ŋu anya dukɔ bubu me tɔwo nyuie?\nMɔ kawo nue míate ŋu ato aɖe gbeƒã nya nyuia na ame geɖewo wu le?


GBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nABE ALESI STEPAN KOZHEMBA GBLƆE ENE\nGbeɖeka zãme, le April 1951 ƒe gɔmedzedze la, agbatsɔʋu siwo me Soviet srafowo yɔ va míaƒe kɔƒe si nye Stenyatyn me le Ukraine. Asrafo siwo si tuwo nɔ ƒo xlã aƒe siwo wode dzesii do ŋgɔ, eye wolé Yehowa Ðasefowo ƒe ƒome blibowo de ʋu yi Siberia. Menye ƒe 12 vi si dzi nu wɔa dɔ ɖo ŋutɔ ɣemaɣi, eye mebu tame le nusita wowɔ nu ɖe wo ŋu nenema, kple alesi woawɔ anɔ te ɖe fukpekpe mawo nui la ŋu.\nWODZIM le kɔƒe si nye Stenyatyn me le October 1938 me. Dada ku esi wòdzim kwasiɖa eve megbe, eye wowu Papa le ƒe 1944 me esime wònye Soviet-srafo wonɔ aʋa wɔm kple Germany. Tasinyewo, Olena kple Anna, va kplɔm be manɔ yewo gbɔ.\nLe nye ɖevime la, menya Yehowa Ðasefo geɖe siwo nɔ míaƒe dua me. Woƒoa nu na mía kple ame bubuwo tso Mesia Fiaɖuƒea ŋu ɣesiaɣi si mɔnukpɔkpɔ su wo si. Le ɣeyiɣi aɖe megbe la, meva dze xɔ̃ Ðasefo sɔhɛ aɖewo. Ewɔ mo yaa nam ŋutɔ esi Soviet srafowo va lé wo heɖe aboyo wo yi Siberia.\nGake menye Ðasefowo katãe woɖe aboyoe o. Woɖe mɔ na Stepan, si nye Ðasefo si te ɖe míaƒe aƒe ŋu la be wòatsi anyi le esi eƒe ƒometɔwo menye Ðasefowo o ta. Etsi wum ƒe ade, eye esi medo le suku la, mía kplii míewɔ atikpadɔ. Esrɔ̃ Biblia kplim, eye wòzãa Gbetakpɔxɔ ƒe tata ɖesiaɖe si wòakpɔ. Stepan, si le Mawu vavãtɔ Yehowa subɔm le Estonia fifia la kpɔ dzidzɔ ŋutɔ esi mexɔ nyɔnyrɔ le July 1956 me.\nYehowa subɔla ɖesiaɖe si nɔ Ukraine do go tsitretsiɖeŋu ale gbegbe. Dziɖuɖumegãwo tsaa aƒewo me dia Biblia-srɔ̃gbalẽwo, eyata teƒe geɖe nɔ asinye meɣlaa agbalẽawo ɖo. Tasinyewo Olena kple Anna, siwo nye Hela Katolikotɔwo mekpɔ ŋudzedze ɖe nye hadede kple Ðasefowo ŋu o. Wote kpɔ gɔ̃ hã be yewoable nunye madzudzɔ hadede kpli wo. Ɣeaɖewoɣi mesena le ɖokuinye me abe apostolo Paulo ene be, ‘wowɔ fum geɖe ŋutɔ wu alesi mate ŋui.’ Gake mía kple Yehowa Mawu dome ƒomedodo doa ŋusẽm be medo dzi le dodokpɔ ɖesiaɖe me.—Korintotɔwo II, 1:8; Filipitɔwo 4:13.\nNye Akpaɖekedzimademade ƒe Ʋiʋli\nEnye dzizizi be sɔhɛ siwo xɔ ƒe 18 nage ɖe Soviet-srafodɔ me. Le Biblia me sidzedze si su asinye ta la, meɖoe kplikpaa be nyemade akpa aɖeke dzi le xexeame ƒe nyawo me o, si fia be megbe gege ɖe Soviet-srafodɔa me. (Yesaya 2:4; Yohanes 17:14-16) Olena kple Anna de dzi ƒo nam be mazu asrafo, togbɔ be wowu wo nɔviŋutsu, si nye fofonye le aʋaa me hã.\nEsi wona agbalẽm be mage ɖe asrafodɔ me la, meyi asrafodɔwɔƒegã si le míaƒe nutoa me va ɖe nye nukpɔsusu me na wo. Enumake wolém de xɔ esime wonɔ nutsotso siwo woatsɔ ɖe ŋunye la dzram ɖo. Womeɖe mɔ ame aɖeke kpɔ ʋɔnudɔdrɔ̃a teƒe o; womena tasinyewo gɔ̃ hã nya ŋkekea o. Meɖi ɖase tsitotsito na ʋɔnudrɔ̃laa, amesamala, kple ʋɔnudrɔ̃ha me tɔ eveawo. Wowu nusianu nu le aɖabaƒoƒo 20 me. Wotso afia nam—be woadem game ƒe atɔ̃, emegbe maganɔ game ƒe atɔ̃ bubu, siwo me woaxɔ dukɔmevinyenye ƒe gomenɔamesi aɖewo le asinye.\nLe nyadɔdrɔ̃a megbe la, wodem game le Lviv. Dzinu etɔ̃ tso esime wolém vaseɖe esime wokplɔm yi dɔsesẽwɔsaɖa me la, nyemegade ha kple Kristotɔwo o, Biblia kple Biblia-srɔ̃gbalẽ aɖeke menɔ asinye o. Gake mekpɔtɔ nɔ ŋute le gbɔgbɔ me to ɖaseɖiɖi na hatinye gaxɔmenɔlawo, amesiwo wòwɔ mo yaa na be megbe gege ɖe asrafodɔ me la dzi. Le dzinu mawo me la, ɖokuisinusɔsrɔ̃ siwo mewɔ hafi wodem gaxɔ me lae do ŋusẽm. Nuteƒekpɔkpɔa fia nu vevi aɖem: Ðokuisi Biblia sɔsrɔ̃ kpena ɖe mía ŋu be míatu gbɔgbɔme nudzraɖoƒe aɖe ɖo si alé mí ɖe te ne dodokpɔwo va.—Yohanes 14:26.\nLe April 1958 me la, woɖem yi dɔsesẽwɔsaɖa 21 lia, si gogo Dnepropetrovsk, si anɔ kilometa 700 tso míaƒe aƒe gbɔ la me be mava nɔ nye gaxɔmenɔɣi mamlɛa le afima. Le afima la, míefɔna ŋdi ga 6:00, eye le ŋdinuɖuɖu vɔ megbe la, wolɔa mí kɔna ɖe ʋu me yia teƒe si didi tso míaƒe asaɖaa gbɔ anɔ kilometa 50 míeva wɔa dɔ. Míewɔa dɔ gaƒoƒo enyi le xɔtuƒewo, eye wogakua mí yia asaɖaawo me le zãme.\nMíaƒe mlɔƒewo nye asrafonɔƒewo, eye amesiwo ade alafa ɖeka nɔ xɔ ɖeka me. Nuɖuɖua menyo o, eye nɔnɔme siwo me míenɔ mede ame dzi o; gake Ðasefo eve ya teti nɔ nye asaɖa me siwo medea hã kplii. Mía dometɔ ɖesiaɖe dzea agbagba be míade dzi ƒo na mía nɔewo. Esia nye mɔ bubu si nu Yehowa tona doa ŋusẽ eƒe subɔla siwo ɖo fukpekpe me—to hati dzixɔsetɔwo ƒe hadede me.—Korintotɔwo II, 7:6.\nÐasefo siwo nɔ asaɖaawo katã me nɔ ame 12. Mía dometɔ aɖewo ƒe ƒometɔwo nɔ duta, siwo ɣlaa Gbetakpɔxɔ ɖeɖeewo ɖe nuɖuɖu bablɛwo me vanɛ na mí. Zi geɖe mía ŋu dzɔlawo ʋua nubablɛawo heléa ŋku ɖe wo ŋu hafi tsɔa wo naa mí. Gake be woagakpɔe o la, woblaa Gbetakpɔxɔ ɖeɖeewo ɖe aŋenu me tsɔ dea jam-goewo me, eye ameŋudzɔlaawo metsia dzi be yewoaʋu wo o. Ne nyatiawo nya va ka mía si ko la, míezãa asi tsɔ gbugbɔ ŋlɔa woe mana ɖe mía nɔewo dome.\nMíewɔ nusianu si míate ŋui hã be míaɖe gbeƒã Mawu Fiaɖuƒea, eye Yehowa yra ɖe míaƒe agbagbadzedzewo dzi. Le kpɔɖeŋu me, meva nya gamenɔla aɖe si ŋkɔe nye Sergei, eye wònye gakɔntabula le dukɔa ƒe dɔwɔƒe aɖe va yi le Ukraine ƒe ɣedzeƒe gome. Wova kpɔe be wofi ga le eƒe dɔwɔƒe eye wolée ɖe enu hetso afia be woadee gaxɔ me ƒe ewo. Ðasefo geɖe srɔ̃ nu kplii, eye wozã magazine ɖesiaɖe si wonya kpɔ ko. Nyawo dze Sergei ŋu eye mlɔeba wògblɔ nam be: “Ne woɖe asi le ŋunye la, madi be maxɔ nyɔnyrɔ azu Yehowa Ðasefo!” Sergei wɔ ɖe eƒe nya dzi, eye ɣeyiɣi kpui aɖe le asiɖeɖe le eŋu megbe la, exɔ nyɔnyrɔ eye wòsubɔ Yehowa nuteƒewɔwɔtɔe vaseɖe eƒe ku me.\nRomatɔwo Ta 13 lia Gɔmemasemase\nWoɖem le game le January 1963 me, eye metrɔ yi míaƒe kɔƒedu, si nye Stenyatyn me. Enumake mede dzesii be nane nɔ fu ɖem le Sokal hamea me. Dzitsitsi aɖe ƒomevi nɔ nɔviawo me. Nukae nye kuxia? Nuka gbɔe tɔtɔ sia tso?\nSoviet dziɖuɖumegãwo dze agbagba ƒe geɖe be yewoade mama Yehowa ƒe amewo dome, eye nusi wowɔnae nye be woléa nɔviwo va biaa gbe wo eye wotsoa wo nu be United States of America ye le Ðasefowo zãm tsɔ le eƒe tameɖoɖowo ŋudɔ wɔmee. Dziɖuɖumegãawo do susu ɖa be Ðasefo siwo le Soviet Union naɖo woawo ŋutɔ ƒe habɔbɔ si anɔ vovo, eye wògblɔ kpee be ema ana ŋutifafa anɔ woa kple Dukɔa dome eye woaɖe mɔ na wo woasubɔ yometiti manɔmee. Dziɖuɖumegãawo gblɔ nya siawo wòsɔ tome.\nLe November 15, 1962 ƒe Eŋlisigbe me Gbetakpɔxɔ si va do le Ukraine emegbe le July 1, 1964 me la, woƒo nu tso Romatɔwo ta 13 lia ƒe gɔmesese yeye ŋu. Do ŋgɔ na ɣemaɣi la, míese “dziɖuɖu siwo ŋusẽ li na” gɔme be woawoe nye Yehowa Mawu kple Yesu Kristo, gake Gbetakpɔxɔa gblɔ be “dziɖuɖu siwo ŋusẽ li na” ŋutɔŋutɔe nye anyigba dzi dziɖuɖuwo eye be ‘Mawue ɖe mɔ na wo woli.’—Romatɔwo 13:1.\nEsesẽ na Ðasefo aɖewo be woaxɔ nukpɔsusu yeye sia dzi ase, le esi anyigba dzi dziɖuɖu si le Soviet Union la sẽ ŋuta ale gbegbe le woƒe agbagbadzedze be woaɖe Mawu subɔsubɔ vavãtɔ ɖa me ta. Eyata Ðasefo siawo susui be menye Yehowa Ðasefowo ƒe habɔbɔa ŋutɔŋutɔ gbɔe gɔmesese yeye si le Gbetakpɔxɔ sia me tso o. Ke boŋ wosusui be ame aɖewo siwo va wɔ ɖeka kple dziɖuɖumegãwo ye kpa nya mawo be woatsɔ ana Ðasefowo nabɔbɔ wo ɖokui ɖe Soviet Dukɔa te wu.\nEyata biabia sia dze ŋgɔ Yehowa subɔla ɖesiaɖe si le Ukraine be, Ƒuƒoƒo ka ƒe nyae dzɔ, eye ka ƒe nyae medzɔ o? Mekpɔ Ðasefowo nɔ akpa eveawo dometɔ ɖeka dzi dem, eye mebia ɖokuinye be, ‘Susu kae le wo ʋãm?’ Medidi o mete ŋu kpɔ vovototo aɖe ƒã le akpa eveawo dome.\nYehowa Ðasefo akpa gãtɔ, siwo dometɔ aɖewo mese Romatɔwo ta 13 lia gɔme bliboe o gɔ̃ hã di be yewoalé ɖe Yehowa ƒe habɔbɔa ŋu. Gake ame bubuwo ya te ɖikeke le wo ɖokui me be menye Yehowa Ðasefowo ƒe habɔbɔa ŋutɔŋutɔ gbɔe agbalẽ siwo tso Gbetakpɔxɔ Biblia Kple Trakt Habɔbɔ gbɔ le ɣeyiɣi mawo me la tso o. Nukpɔsusu si gbɔ eme nɔ nɔvi mawo si le nya geɖe ŋu. Le kpɔɖeŋu me, wosusui be mesɔ be nyɔnu nado awu ɣi le eƒe srɔ̃kpegbe o, eye menyo hã be srɔ̃tɔwo nado srɔ̃ɖesigɛ o. Ame geɖe do le haa me. Gake le ɣeyiɣi aɖe megbe la, wo dometɔ ʋɛ aɖewo kpɔ woƒe vodadawo dze sii eye wotrɔ va subɔ Yehowa.\nTogbɔ be woxe mɔ ɖe míaƒe Kristotɔwo ƒe dɔa nu hã la, ɣesiaɣi si wòanya wɔ la, míewɔa míaƒe kwasiɖa ɖesiaɖe ƒe kpekpewo le ƒuƒoƒo siwo me tɔwo anɔ 10 va ɖo 15 me. Míekpɔa gbɔgbɔ me ŋusẽdoame le kpekpeawo me, to míaƒe Biblia sɔsrɔ̃ kple hadede kple mía nɔewo le nusɔsrɔ̃a megbe siaa me. Míegblɔa míaƒe nuteƒekpɔkpɔwo na mía nɔewo, eye ekpe ɖe mía ŋu míekpɔe be ʋiʋli ɖekae dze ŋgɔ mí katã. Míetsɔ nya siwo apostolo Petro ŋlɔ la de dzi me be: “Fukpekpe mawo ke va mia nɔvi, siwo le xexeame la dzi.”—Petro I, 5:9.\nGbetakpɔxɔ me nyatiwo mee míedzrona. Aleke magazineawo wɔna va kaa mía si? Ðasefo siwo tsɔ wo ɖokui wɔ agbalẽtsɔlawoe tsɔa aŋe si wotsɔ ɖea fotoe si dzi woŋlɔ nyawo ɖo gbaa de tsɔ vaa Ukraine. Fotoɖeŋe siawo toa Ðasefo aɖewo koŋ ƒe asi me ɖekaɖeka. Eye wo dometɔ ɖesiaɖe ŋlɔa geɖe na eƒe hamea. Ɣeaɖewoɣi mekpɔa gome le wo ŋɔŋlɔ me. Mewɔa dɔ ŋkeke bliboa hewɔa dɔ ŋkubiãtɔe le Yehowa ƒe subɔsubɔdɔa me le magazinewo tata le zãme kple nu bubu geɖe me. Esesẽ ŋutɔ be míazɔ ɖe ɖoɖoa dzi, gake mí amesiwo dzi agbanɔamedziwo nɔ le habɔbɔa me va srɔ̃e be Yehowa “naa lãmesesẽ amesiwo ŋu ɖeɖi te.”—Yesaya 40:29.\nMíedi mɔnukpɔkpɔwo ƒo nu tso Biblia ŋu na amesiwo míedoa goe. Mía dometɔ geɖe míewɔa esia ne míele mɔ zɔm le ʋu me. Mɔnu ɖeka si míelɔ̃a zazã atsɔ adze dzeɖoɖo gɔmee nye be nàxlẽ nyadzɔdzɔgbalẽ eye nàƒo nu tso nyadzɔdzɔ yeye aɖe ŋu na ame bubu le ʋua me. Ne míenya dze dzeɖoɖo gɔme ko la, míehea susu yia Biblia me nyati aɖe dzi. Míeto mɔ sia dzi kaka nyanyuia le míaƒe nutoa me.\nLe ƒe 1965 me la, meɖe Tamara, amesi wonyi le Mawu subɔsubɔ me eye wònya nusi wòfia be woaʋli ame ƒe xɔse ta le dodokpɔ me. Wolé nɔviaŋutsu Sergei hedrɔ̃ ʋɔnui zi etɔ̃ ɖe Ðasefowo ƒe dɔ wɔwɔ ta. Zi mamlɛtɔ si wolée la, wokpɔ Gbetakpɔxɔ magazinewo le eŋu, eye wotso afia be woadee game ƒe ewo. Dziɖuɖumegãwo lé Tamara ŋutɔ hã kplɔ yi woƒe dɔwɔƒegã va bia gbee eye wodo ŋɔdzi nɛ be woadee game.\nEsesẽ na mí be míakpɔ teƒe anɔ le míaƒe srɔ̃ɖeɖe megbe, gake ƒome aɖe si nɔ Sokal, siwo wɔa nu nyuie ɖe Ðasefowo ŋu na xɔ sue aɖe si ƒe asi bɔbɔ mí le woƒe aƒeme. Ƒomea na kakaɖedzi mí be Tamara ate ŋu anɔ xɔa me ne wòdzɔ be wogava lém de game gɔ̃ hã. Mía kple srɔ̃nye míeda akpe na Yehowa ɖe eƒe yayra ta kple ƒomea ɖe woƒe dɔmenyo ta. Emegbe esi ame aɖe ku na ƒomea la, Tamara zã mɔnukpɔkpɔa ɖe tsitretsitsi mɔkpɔkpɔa me na wo vinyɔnu Galina. Biblia me nyateƒea si wòƒã la tse ku, eye Galina tsi va lɔ̃ mía Wɔla la. Eva xɔ nyɔnyrɔ, eye fifia eya kple srɔ̃aŋutsu wole Yehowa subɔm.\nLe ƒe 1970 ƒeawo ƒe kwasiɖanuwuwu geɖe la, mezɔa mɔ yia Ukraine ƒe akpa vovovowo kple Moldavia (Moldova) kpakple Carpathian-towo dzi va kpena kple amesiwo xɔa ŋgɔ le Yehowa ƒe habɔbɔa me hedea dzi ƒo na wo. Zi geɖe medzona Fiɖa fiẽ hetrɔna vaa aƒeme Kwasiɖa zãme. Zi geɖe Tamara menya afisi meyina o, eye kakaɖedzi menɔa esi ne magatrɔ agbɔ gɔ̃ hã o. Nɔnɔme sia yi edzi ƒe geɖe. Nusi Biblia gblɔ le nyɔnu zazɛ̃ ŋu la dzi koe mate ŋu aɖo kpee be: “Eƒe asime sẽ wu adzagba tɔ.”—Lododowo 31:10.\nLe ŋkeke mawo me la, afɔku aɖe nɔa Yehowa Ðasefowo ƒe dɔ ɖesiaɖe wɔwɔ me. Yehowa ƒe ŋusẽdoame koe na míete ŋu yi dɔa dzi. Medo go nɔnɔme sesẽwo zi geɖe, esi me nyemenya nusi mawɔ o. Eyata medoa gbe ɖa na Yehowa le ɖoɖoezizi me heɖoa ŋu ɖe eƒe ŋusẽ ŋu. Ewɔwɔ nenema va ma mí.—Dɔwɔwɔwo 4:29.\nNyitsɔ Laa Ɣeyiɣiwo Me\nEsi ɣeyiɣi va nɔ yiyim la, agbe va nɔ bɔbɔe wu na Yehowa subɔla siwo le Ukraine. Yometitiwo dzi ɖe kpɔtɔ, eye fedodoname va xɔ ɖe gaxɔmeyiyi teƒe. Le ƒe 1980-awo me la, dziɖuɖumegãwo va de dzesii be dukɔwo dome habɔbɔ ŋutɔŋutɔe Yehowa Ðasefowo nye. Eyata ne Dukɔa le Ðasefowo dem game le Ukraine kple Soviet Union ƒe akpa bubuwo la, ke ele bubu klom le eɖokui ŋu le dukɔ bubuwo ŋkume. Meɖo ŋku edzi be dziɖuɖumegã aɖe si nɔ gbe biamem gblɔ nam be: “Míeva kpɔe dze sii be mawusubɔsubɔ megblẽa nu le ame ŋu o. Nusi le vevie na mí koe nye be subɔsubɔha aɖeke nagagblẽ nu le Dukɔa ŋu o.”\nƔedzeƒe Europa dukɔwo te hadede kple dukɔ bubuwo le ƒe 1980-awo ƒe nuwuwu lɔƒo, eye tso ɣemaɣi la, ablɔɖe geɖe va su mía si le Ukraine. Le ƒe 1991 me la, woda asi ɖe míaƒe gbeƒãɖeɖedɔa dzi le se nu. Emegbe le September 1998 me la, Gbetakpɔxɔ Habɔbɔa ɖo alɔdzedɔwɔƒe ɖe Lviv. Le ƒe 1999 ƒe gɔmedzedze la, wodze alɔdzedɔwɔƒe yeye si me dɔwɔla siwo wu 170 anɔ tutu gɔme. Fifia amesiwo wu 112,000 ye le gbeƒãɖeɖedɔa wɔm le Ukraine, eye amesiwo wu 250,000 ye de Ŋkuɖodzia le ƒe 2000 me. Nane si ɖe dzesi wue nye sɔhɛ agbɔsɔsɔme siwo le mía dome. Nyadzɔdzɔŋlɔla aɖe biam le takpekpe gã aɖe si míewɔ le Kiev le ƒe 1991 me be:\n“Afikae ame gbogbo siawo gbegbe tso? Mebuna be Ðasefowo mele Soviet Union o, gake zi ɖeka ko mieva ɖo akpe nanewo!”\nMegblɔ nɛ be: “Menye ɖeko míeva do zi ɖeka o. Ƒe geɖe enye sia míele Yehowa subɔm le afisia.”\nEbia be: “Aleke miewɔ he sɔhɛ geɖe va miaƒe subɔsubɔa me alea?”\n“Nu nyuitɔe nye be nàbia gbe sɔhɛawo ŋutɔ. Na woagblɔ nusita wodi be yewoasubɔ Yehowa na wò.”\nNyadzɔdzɔŋlɔlaa gblɔ be: “Mebia wo xoxo. Wogblɔ nam be edzɔa dzi na yewo.”\nMegblɔ kpee be: “Ke susu ma tae. Ne nenemae míaƒe sɔhɛawo gblɔ la, ke numeɖeɖea koe nye ma.”\nMenye sɔhɛwo koe Yehowa subɔsubɔ dzɔa dzi na o. Ƒe si mía kple Tamara míetsɔ le esubɔmee vaseɖe fifia ƒe ƒuƒoƒo wu ƒe 80, eye naneke meli si ana míatrɔ míaƒe dzixɔse o. Togbɔ be míenye Yehowa Ðasefowo hã la, kuxiwo kpɔtɔ le mía ŋu. Míekpɔe dze sii be zi alesi nuɖoanyi xoxo sia kpɔtɔ li la, amesiame ado go nɔnɔme sesẽwo. Gake wodzra mí ɖo be míakpe akɔ kple dodokpɔwo wu ameha ɖesiaɖe si le anyigba dzi. Míeɖoe kplikpaa be míakpe akɔ kple dodokpɔ siawo abe tsã ene le míaƒe Mawu ŋusẽkatãtɔ Yehowa ƒe ŋusẽdoame me. Míesena le mía ɖokui me abe Mose ene esi wòdzi aʋadziɖuha sia be: “Nye ŋusẽ kple kafukafuha enye Yehowa, elabe eya gbɔ ɖeɖe tso va nam.”—Mose II, 15:2.\n[Nɔnɔmetata si le axa 22]\nMía kple hati Ðasefowo le dɔsesẽwɔsaɖa 21 lia me\nUkrainegbe me “Gbetakpɔxɔ” si wota wòle sue (eƒe lolome ŋutɔŋutɔe)\nMía kple srɔ̃nye Tamara\nAlesi nutala aɖe ta alɔdzedɔwɔƒe yeye si tum wole le Lviv lae\nNukatae sɔhɛ geɖe siwo le Ukraine subɔa Yehowa?\nƉoe Ɖe Amewo Ɖoe Ɖe Amewo Dodokpɔwo Me Toto Le Mawu ƒe Ŋusẽ Me\ng00 12/8 axa 20-25


GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Greek Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Turkish Ukrainian Urdu Vietnamese\nAleke Nàwɔ Awɔ Nyametsotso Nyuiwo?\nB LEMA Israel-fia Salomo gblɔ be, ‘Nunyala asee, eye wòadzi eƒe nunya ɖe dzi.’ Mía dometɔ akpa gãtɔ wɔ nyametsotso gbegblẽwo kpɔ le esi míegbe ame bubuwo ƒe aɖaŋuɖoɖowo xɔxɔ ta.—Lododowo 1:5.\nWova ŋlɔ Salomo ƒe nya mawo kple abebubu siwo katã va nye “abe akpe etɔ̃” la ɖe Biblia me emegbe. (Fiawo I, 5:12) Ðe míate ŋu akpɔ viɖe tso eƒe nya siwo me nunya le la nyanya kple wo dzi wɔwɔ mea? Ẽ. Wokpena ɖe mía ŋu ‘be míadze nunya kple amehehe, eye míase nuƒo siwo me nunya le gɔme, ne míaxɔ amehehe, si fiaa gɔmesese ame, dzɔdzɔenyenye, nu dzɔdzɔe wɔwɔ kple nuteƒewɔwɔ na mía ɖokui.’ (Lododowo 1:2, 3) Mina míadzro mɔfiame atɔ̃ siwo wotu ɖe Biblia dzi siwo ate ŋu akpe ɖe mía ŋu míawɔ nyametsotso nyuiwo me.\nBu Emetsonu Siwo Nɔa Anyi Didina Ŋu\nNyametsotso aɖewo me tsonuwo kpena. Eyata dze agbagba nàkpɔ nusi esiawo anye la adze sii do ŋgɔ. Kpɔ nyuie be ɣeyiɣi kpui aɖe ƒe viɖewo nagagbã ŋku na wò be màte ŋu akpɔ emetsonu vɔ̃ si nɔa anyi ɣeyiɣi didi la o. Lododowo 22:3 xlɔ̃ nu be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”\nAnyo be nàŋlɔ emetsonu siwo nɔa anyi xɔa ɣeyiɣi kpui kple esiwo xɔa ɣeyiɣi didi la ɖe agbalẽ dzi. Ɣeyiɣi kpui ƒe viɖe si anɔ dɔ aɖe ƒomevi tiatia me ate ŋu anye fetu nyui xɔxɔ kple dɔ dodzidzɔname. Gake ɖe emetsonu siwo nɔa anyi eteƒe didina la anye dɔwɔwɔ kplalaa ko etsɔme mɔkpɔkpɔ nyui aɖeke manɔmeea? Ðe wòava bia emegbe be nàʋu ayi teƒe bubu, ɖewohĩ le adzɔge tso xɔ̃wòwo alo ƒowòmetɔwo gbɔa? Ðe wòade wò afɔku me alo ati wò ale gbegbe be nàde dzi ɖe ge ɖi do kpoea? Da viɖeawo kple kuxiawo kpɔ, emegbe nàtso nya me le esi nàtsɔ ŋu.\nGbɔ Dzi Ði\nNyametsotso siwo wowɔna dzitsitsitɔe ate ŋu azu esi womewɔ le nunya me o bɔbɔe. Lododowo 21:5 xlɔ̃ nu be: “Veviedola ƒe tameɖoɖo hea viɖe vɛ, ke amesi tsi klokloklo la, dea hiã aƒe.” Le kpɔɖeŋu me, ele be ƒewuivi siwo ƒe nu lé dzi na wo nɔewo dzro la nagbɔ dzi ɖi hafi atso nya me be yewoaɖe yewo nɔewo. Ne menye nenema o la, nya si ƒe alafa 18 lia ƒe gɔmedzedze me Eŋlisi fefeŋlɔla William Congreve gblɔ ava eme na wo be, “Ne míetsɔ dzitsitsi ɖe srɔ̃e la, ava ve mí emegbe ɣeyiɣi didi aɖe.”\nGake mele be míase dzigbɔgbɔɖi gɔme be megbelelehehe o. Nyametsotso aɖewo wɔwɔ le vevie ale gbegbe be nunya bia be woawɔ wo enumake alesi wòanya wɔe. Be woahe megbelele yakatsyɔ ate ŋu agblẽ nu le mía ŋutɔwo alo ame bubuwo ŋu vevie. Nyametsotso aɖe hehe ɖe megbe ŋutɔ hã ate ŋu azu nyametsotso le eɖokui si—si ate ŋu anye esi me nunya mele o.\nÐo To Nàse Aɖaŋuɖoɖo\nEsi nɔnɔme eve aɖeke mesɔ kple wo nɔewo tututu o ta la, ame eve mawɔ nyametsotso ɖeka ma ke ne wodze ŋgɔ nɔnɔme ɖeka tɔgbee o. Ke hã, viɖe le eme be míaɖo to ase alesi amewo tso nya me le woƒe nya siwo ɖi mía tɔ ŋu. Bia wo alesi wokpɔ tso nyametsotso si wowɔ la ŋu fifia. Le kpɔɖeŋu me, ne èbe yeatia dɔ aɖe la, bia amesiwo le dɔa wɔm xoxo be woagblɔ viɖe kple kuxi siwo le dɔ sia me na wò. Viɖe kawo kpɔmee wole tso tiatia si wowɔ la me eye kuxi alo afɔku kawoe le eme?\nWòxlɔ̃ nu mí be, “Afisi adaŋudede mele o la, tameɖoɖowo tsia akpo dzi; ke afisi adaŋudela geɖewo le la, edzea edzi.” (Lododowo 15:22) Le nyateƒe me la, ne míele aɖaŋuɖoɖo dim tso ame bubuwo gbɔ hele nu srɔ̃m tso woƒe nuteƒekpɔkpɔwo me la, ele be míawɔe kple gɔmesese blibo be mía ŋutɔwoe awɔ nyametsotso mamlɛtɔa ahatsɔ esia wɔwɔ me tsonuwo ƒe agba.—Galatiatɔwo 6:4, 5.\nÐo To Dzitsinya si Womla Nyuie\nDzitsinya ate ŋu akpe ɖe mía ŋu be míawɔ nyametsotsowo wòawɔ ɖeka kple gɔmeɖose vevi siwo nu míetia be míanɔ agbe ɖo. Le Kristotɔ gome la, esia fia dzitsinya la mamla be wòasɔ ɖe Mawu ƒe tamesusuwo nu. (Romatɔwo 2:14, 15) Mawu ƒe Nya gblɔ na mí be: “Lé ŋku ɖe eŋu le wò mɔwo katã dzi, ekema ata mɔ na wò.” (Lododowo 3:6) Ele eme baa be le go aɖewo me la, ame eve—siwo si dzitsinya si womla nyuie le—ƒe nyataƒoƒowo ate ŋu ato vovo si awɔe be woawɔ nyametsotso siwo to vovo ya.\nGake dzitsinya si womla nyuie maɖe mɔ ɖe nuwo ŋu nenema o ne nyaa ku ɖe nuwɔna siwo ŋu Mawu ƒe Nya tsi tre ɖo ŋu tẽ. Le kpɔɖeŋu me, dzitsinya si wometsɔ Biblia ƒe gɔmeɖosewo mla o aɖe mɔ ŋutsu kple nyɔnu nato wo nɔewo gbɔ nɔnɔ me ado woƒe sɔsɔ na wo nɔewo akpɔ do ŋgɔ na srɔ̃ɖeɖe. Woabui be yewowɔ nyametsotso si me nunya le ahanɔ susum be ana yewomaƒo yewo ɖokui ɖe srɔ̃ɖeɖe kpata si me nunya mele o me o. Woƒe dzitsinya maɖe fu na wo o. Ke hã, amesiame si si Mawu ƒe nukpɔsusu le le gbɔdɔdɔ kple srɔ̃ɖeɖe ŋu la awɔ nyametsotso si ato vovo na ɣeyiɣi kpui ƒe ɖoɖo kple agbegbegblẽnɔnɔ sia tɔgbe.—Korintotɔwo I, 6:18; 7:1, 2; Hebritɔwo 13:4.\nAlesi Wò Nyametsotso Kpɔa Ŋusẽ Ðe Ame Bubuwo Dzii\nZi geɖe la, wò nyametsotsowo akpɔ ŋusẽ ɖe ame bubuwo dzi. Eyata mègaɖoe koŋ awɔ nyametsotso si me nunya mele o—alo bometsitɔ—si ate ŋu agblẽ mia kple xɔ̃wò kpakple ƒometɔwo, alo ƒo wo katã ta la, mia kple Mawu dome gbeɖe o. Lododowo 10:1 gblɔ be: “Ðevi nyanu doa dzidzɔ na fofoa; ke ɖevi tsibome enye nuxaxa na dada.”\nDe dzesii be le go bubu me la, ele vevie be woatso nya me le xɔlɔ̃wo ƒe kadodowo ŋu ɣeaɖewoɣi. Le kpɔɖeŋu me, àtso nya me be yeaɖe asi le subɔsubɔnukpɔsusu siwo nèva nya azɔ be wotsi tre ɖe Ŋɔŋlɔawo ŋu la ŋu. Alo àtso nya me be yeawɔ tɔtrɔ gãwo le wò amenyenye ŋu elabena èdi vevie be yeana yeƒe agbenɔnɔ nasɔ ɖe Mawu ƒe mɔfiame siwo nèva xɔ fifia nu. Ðewohĩ wò nyametsotsoa madzɔ dzi na xɔ̃wò alo ƒowòmetɔ aɖewo o, gake nyametsotso ɖesiaɖe si doa dzidzɔ na Mawu nye nyametsotso si me nunya le.\nWɔ Nyametsotso Gãtɔ Kekeake la Nunyatɔe\nAme akpa gãtɔ menya be amesiame si li egbea la dze ŋgɔ agbe kple ku ƒe nyametsotso aɖe wɔwɔ o. Nɔnɔme sia tɔgbe dze ŋgɔ blema Israel-viwo esi woƒu asaɖa anyi ɖe Ŋugbedodonyigba la ƒe liƒo dzi le ƒe 1473 D.M.Ŋ. me. Mose, si nye Mawu ƒe nyanuɖela la, gblɔ na wo be: “Metsɔ agbe kple ku, yayra kple fiƒode le mia ŋku me ɖom. Eyata mitia agbe, be mia kple wò dzidzimeviwo mianɔ agbe, eye nalɔ̃ Yehowa, wò Mawu la, ɖo to eƒe gbe, eye naku ɖe eŋu, elabena eya nye wò agbe, bena nanɔ agbe didie le anyigba, si ŋu Yehowa ka atam ɖo be, yeatsɔ na fofowòwo Abraham, Isak kple Yakob la dzi.”—Mose V, 30:19, 20.\nBiblia ƒe nyagblɔɖi kple akɔntabubu ɖee fia be míele “ɣeyiɣi vɔ̃wo” me eye be ‘xexe sia me ƒe nɔnɔme le tɔtrɔm.’ (Timoteo II, 3:1; Korintotɔwo I, 7:31) Woahe tɔtrɔ si ƒe nya wogblɔ ɖi la ava nuwuwui ne wotsrɔ̃ amegbetɔ ƒe nuɖoanyi si ŋu wɔna vɔ le la si teƒe Mawu ƒe xexeme yeye si me dzɔdzɔenyenye le axɔ ɖo.\nMíele xexeme yeye ma ƒe liƒo dzi. Àyi ɖe eme akpɔ agbe mavɔ le anyigba dzi le Mawu ƒe Fiaɖuƒea tea? Alo woaɖe wò ɖa le anyigbaa dzi ne wole Satana ƒe nuɖoanyia ɖem ɖa? (Psalmo 37:9-11; Lododowo 2:21, 22) Alesi míanɔ agbee fifia ŋuti nyametsotsoa nye esi wò ŋutɔ nàwɔ eye wònye nyametsotso si anye agbe kple ku tɔ nyateƒe. Àdi be woakpe ɖe ye ŋu le nyametsotso nyuitɔ, si nye esi me nunya le la wɔwɔ mea?\nAgbe ƒe nyametsotsoa wɔwɔ bia be míasrɔ̃ nu tso Mawu ƒe nudidiwo ŋu gbã. Sɔlemehawo do kpo nudidi siawo fiafia nyuie le go geɖe me. Woƒe ŋgɔnɔlawo ble amewo de alakpanyawo dzixɔxɔse kple nusiwo medzea Mawu ŋu o la wɔwɔ me zi geɖe. Woŋe aɖaba ƒu alesi wòhiãe be ame ŋutɔ nawɔ nyametsotso asubɔ Mawu “le gbɔgbɔ kple nyateƒe me” la me ɖeɖe dzi. (Yohanes 4:24) Le esia ta ame akpa gãtɔ mewɔnɛ alea o. Gake de dzesi nusi Yesu gblɔ: “Amesi ke mele kplim o la, eya to vo ɖe ŋutinye; eye amesi ke meƒoa ƒu kplim o la, eya kana hlẽna.”—Mateo 12:30.\nYehowa Ðasefowo tsɔa dzidzɔ kpena ɖe amewo ŋu be Mawu ƒe Nya ŋuti sidzedze nyuitɔ nasu wo si. Wowɔa Biblia-nusɔsrɔ̃ kple ame ɖekaɖekawo alo ƒuƒoƒowo edziedzi le ɣeyiɣi kple teƒe si sɔ na wo dzi. Amesiwo di be ɖoɖo sia naɖe vi na yewo nete ɖe Ðasefo siwo le wo gbɔ ŋu alo aŋlɔ agbalẽ ɖo ɖe Gbetakpɔxɔ sia talawo.\nNyateƒee, Mawu ƒe nudidiwo ŋuti sidzedze vevi aɖewo anɔ ame aɖewo si xoxo. Ðewohĩ woxɔ Biblia ƒe nyateƒenyenye kple kakaɖedzi si le eŋu dzi se gɔ̃ hã. Ke hã, wo dometɔ aɖewo he nyametsotso si woawɔ be woatsɔ wo ɖokui aɖe adzɔgbee na Mawu la ɖe megbe. Nukatae? Anye le susu geɖewo tae.\nÐe wòanye be womenya vevienyenye si le esia wɔwɔ ŋu oa? Yesu gblɔ eme kɔ be: “Menye amesiame, si le gbɔgblɔm nam bena: Aƒetɔ! Aƒetɔ! ayi ɖe dziƒofiaɖuƒe la me o, negbe amesi le Fofonye, si le dziƒowo la, ƒe lɔlɔ̃nu wɔm la koe.” (Mateo 7:21) Biblia me sidzedze ɖeɖe mesɔ gbɔ o; ebia nuwɔna. Kristo-hame gbãtɔa ɖo kpɔɖeŋua ɖi. Míexlẽ le ƒe alafa gbãtɔ me tɔ aɖewo ŋu be: “Esi woxɔ Filipo, amesi le mawufiaɖuƒe la kple Yesu Kristo ƒe ŋkɔ ŋuti nyanyui gblɔm la dzi se la, [wonyrɔ] wo, ŋutsuwo kple nyɔnuwo.” (Dɔwɔwɔwo 2:41; 8:12) Le esia ta, ne ame aɖe xɔ Mawu ƒe Nya kple dzidzɔ, xɔ nusi wògblɔ la dzi se, hetrɔ eƒe agbenɔnɔ ɖe Mawu ƒe dzidzenuwo nu la, nukae axe mɔ nɛ be wòagaxɔ nyɔnyrɔ wòanye eƒe adzɔgbeɖeɖea ƒe dzesi o? (Dɔwɔwɔwo 8:34-38) Le nyateƒe me la, be eƒe nu nadze Mawu ŋu la, ele be wòaɖe afɔ sia tso eƒe dzi me kple dzidzɔ.—Korintotɔwo II, 9:7.\nAme aɖewo ase le wo ɖokui me be sidzedze boo aɖeke mesu yewo si ne yewoatsɔ yewoƒe agbe aɖe adzɔgbee na Mawu o. Gake sidzedze ʋɛ aɖe koe nɔa amesiame si dze agbe yeye aɖe nɔnɔ gɔme si. Dɔwɔla bibi kae agblɔ be yenya nusiwo katã yenya egbea la le yeƒe dɔa ƒe gɔmedzeɣi ke? Nyametsotso be woasubɔ Mawu bia Biblia ƒe nufiafiawo kple gɔmeɖose veviwo ŋuti sidzedze ƒe amesinɔnɔ, tsɔ kpe ɖe didi vevie be míanɔ agbe ɖe enu ŋu ko.\nÐe ame aɖewo hea woƒe nyametsotso wɔwɔ ɖe megbe le vɔvɔ̃ be yewoado kpo agbenɔnɔ ɖe enu taa? Dzitsitsi be yeava do kpo nu ƒe seselelãme si sɔ nɔa dɔ geɖe siwo me amegbetɔwo ƒoa wo ɖokui ɖo me. Ŋutsu si tso nya me be yeaɖe srɔ̃ ahadzi viwo la ase le eɖokui me be yemesu te tututu o, gake eɖokui ƒoƒo ɖe eme doa ŋusẽe be wòawɔ etɔ sinua alesi dze. Nenema kee sɔhɛ si xɔ ʋukuku ƒe mɔɖegbalẽ anɔ vɔvɔ̃m na afɔkudzedze—vevietɔ ne enya nu tso akɔntabubu siwo fia be sɔhɛ ʋukulawoe dzea afɔku kabakaba wu ame tsitsiwo la ŋu. Gake nusia nyanya ate ŋu aɖe vi nɛ ahaʋãe be wòaku ʋu le ŋuɖɔɖɔɖo vevie me. Menye sisi le mɔɖegbalẽa xɔxɔ nue nye egbɔkpɔnu kura o!\nTso Nya Me be Yeanɔ Agbe!\nBiblia fia be egbegbe ƒe dunyahehe, ganyawo, kple xexeame katã ƒe subɔsubɔhawo ƒe nuɖoanyi si li fifia kpakple amesiwo wɔa ɖeka kplii nu ayi le anyigba dzi kpuie. Ke hã, amesiwo tso nya me nunyatɔe be yewoanɔ agbe eye wowɔ nu wòsɔ ɖe enu la asusɔ. Esi woanye amesiwo atsi agbe ahanye xexeme yeye habɔbɔ ƒe gɔmeɖoanyi ta la, woakpɔ gome le anyigba tɔtrɔ wòazu paradiso, abe alesi Mawu ɖoe tso gɔmedzedzea ene me. Adzɔ dzi na wò be nàkpɔ gome le dɔ dodzidzɔname sia me le Mawu ƒe mɔfiafia tea?\nNe nenemae la, tso nya me be yeasrɔ̃ Mawu ƒe Nya. Tso nya me be yeasrɔ̃ Mawu ƒe nudidi siwo dzea eŋu. Tso nya me be yeawɔ wo katã dzi. Ƒo wo katã ta la, tso nya me be yeawɔ yeƒe nyametsotsowo dzi ade goe. Ne míagblɔe kpuie la, tso nya me be yeanɔ agbe!\nZã ɣeyiɣi geɖe ɖe nyametsotso veviwo wɔwɔ ŋu\nLɔ̃ faa nàxɔ aɖaŋuɖoɖowo le dɔwɔɖui tiatia me\nAmesiwo tiae be yewoasubɔ Mawu fifia akpɔ gome le anyigba tɔtrɔ wòazu paradiso me\nƉoe Ɖe Amewo Ɖoe Ɖe Amewo Aleke Nàwɔ awɔ\nw03 10/15 axa 4-7


Yesu Ƒe Nukunu Gbãtɔ | Yesu Ƒe Agbemeŋutinya\nSRƆ̃ÐEÐE LE KANA\nYESU TRƆ TSI WÒZU WAIN\nŊkeke etɔ̃liae nye esia Nataniel zu Yesu ƒe nusrɔ̃la gbãtɔwo dometɔ ɖeka. Yesu kple eƒe nusrɔ̃la gbãtɔawo dometɔ aɖewo ɖo ta dziehe gome yina Galilea nutoa me si nye wo de. Afi si woyinae nye Kana, du si me Nataniel tso. Kana le togbɛwo dzi le Nazaret, afi si Yesu ŋutɔ nɔ tsi la ƒe dziehe. Wokpe wo va srɔ̃ɖeŋkekenyui aɖe ɖuƒe le Kana.\nYesu dada hã va srɔ̃ɖeƒea. Esi Maria nye ame siwo le srɔ̃a ɖem la ƒe ƒomea ƒe xɔlɔ̃ ta la, edze abe enɔ asi kpem ɖe amedzro gbogboawo ƒe nuhiahiãwo gbɔ kpɔkpɔ ŋu ene. Eya ta ede dzesii kaba be wain vɔ, eye wògblɔ na Yesu be: “Wain vɔ le wo si.”—Yohanes 2:3.\nNya si gblɔm Maria nɔe nye be Yesu nawɔ nane tso wain si vɔ la ŋu. Yesu zã adagana si fia be yegbe esi wògblɔ be: “Nyɔnu, afi kae nya sia ka na nye kpli wò?” (Yohanes 2:4) Abe Fia si Mawu tia ene la, Yesu Fofo si le dziƒoe wòle be wòafia mɔe le eƒe dɔwɔnawo me, ke menye ƒometɔwo alo xɔlɔ̃wo o. Eya ta Maria gblẽ nya la ɖe via si me nunyatɔe, eye wògblɔ na ame siwo le subɔsubɔm la be: “Nu sia nu si wòagblɔ na mi la, miwɔe.”—Yohanes 2:5.\nKpezɔ gã ade le afi ma eye tsi lita blaene ate ŋu anɔ wo dometɔ ɖe sia ɖe me. Yesu gblɔ na ame siwo le subɔsubɔm la be: “Midu tsi ɖe zɔawo me woayɔ.” Yesu gblɔ be: “Azɔ miku ɖe yi na srɔ̃ɖeɖoɖoa dzi kpɔla la.”—Yohanes 2:7, 8.\nAle si gbegbe wain la nyoe la wɔ nuku na srɔ̃ɖeɖoɖoa dzi kpɔlaa, gake menya be nukumɔ dzie woto wɔe o. Eyɔ ŋugbetɔsrɔ̃ la hegblɔ nɛ be: “Ame sia ame tsɔa wain nyuitɔ ɖoa anyi gbã, eye ne wonoe mu vɔ la, etsɔa manyomanyoa vanɛ. Wò ya èdzra wain nyui la ɖo va se ɖe fifia.”—Yohanes 2:10.\nEsiae nye nukunu gbãtɔ si Yesu wɔ. Esi eƒe nusrɔ̃la yeyeawo kpɔ nukunu sia la, ena wogaxɔ edzi se geɖe wu. Emegbe Yesu, dadaa kple dadaviawo zɔ mɔ yi Kapernaum, si le Galilea-ƒua ƒe dzieheɣetoɖoƒe.\nƔekaɣie woɖe srɔ̃a le Kana le Yesu ƒe subɔsubɔdɔa wɔɣi?\nAleke Yesu wɔ nui esi dadaa do susu ɖa be wòawɔ nane tso wain si vɔ la ŋu?\nNukunu kae Yesu wɔ, eye aleke wòwɔ dɔ ɖe ame bubuwo dzii?